Ohiko galderak - BATUZ - Bizkaia.eus\nNabigazioa zabaldu Kategoriak\nZer kasutan eskatu ahal izango da Batuz - TicketBAI betebeharretatik salbuestea?\nOgasun eta Finantzen foru-diputatuaren 2163/2020 Foru Aginduan adierazitako kasuetan eskatu ahal izango da; agindu horren bidez, Batuz - TicketBAI betebeharretatik salbuesteko baimena emateko prozedura arautzen da, eta helburu hau du:\nPFEZFAren 113 bis artikuluaren 1. apartatuan eta SZFAren 122 bis artikuluaren 1. apartatuan aipatutako betebehar guztiak betetzetik salbuesteko eskatzea, baldintza berezietan idazpen laburpenak egiteko baimena duten eragiketei dagokienez, baldin eta ikusten bada dena delako jarduera-sektorearen merkataritza- edo administrazio-praktikek edo fakturak eta kontabilitate-frogagiriak jaulkitzeko baldintza teknikoek zailtzen dutela aipamen horiek edo informazio hori jasotzea.\nPFEZFAren 113 bis artikuluaren 1. apartatuan eta SZFAren 122 bis artikuluaren 1. apartatuan aipatutako betebehar guztiak betetzetik salbuesteko eskatzea, betebehar horiek betetzea eragozten duten ezohiko inguruabar teknikoak egoteagatik.\nEta QR kodea sortzeko betebeharretik salbuesteko eskatzea –kodea PFEZFAren 113 bis artikuluaren 1. apartatuaren b) letran eta SZFAren 122 bis artikuluaren 1. apartatuaren b) letran aipatzen da), betebehar hori betetzea eragozten duten ezohiko inguruabar teknikoak egoteagatik.\nPosible da Batuz sistema borondatez aplikatzeko aukera jakinarazi ondoren baja ematea?\nZergadunari ezin zaio baja eman. Hala ere, Batuz sisteman alta oker bat emateak ez dio inolako ondorio kaltegarririk eragiten zergadunari borondatezko aplikazio-aldian; izan ere, zergadunak ez baditu betetzen sistemaren betebeharrak, Batuz konpentsazioa aplikatzeko eskubidea baino ez du galtzen, eta inguruabar hori jaso beharko du 2022ko eta 2023ko PFEZ/SZren aitorpenak aurkeztean.\nGeroago, Batuz-en betebeharrak betetzen hasten bada, ez da beharrezkoa izango sistema borondatez aplikatzeko aukera berriro jakinaraztea. Kasu horretan, Batuz sistemaren betebeharrak benetan betetzen direnetik aurrera aplikatuko da lehen hiruhileko osoari dagokion ehunekoa.\nAdibidez, aukera 2022ko otsailaren 1ean jakinarazi bada, eta Batuz-en betebeharrak 2022ko apirilaren 1ean bete beharrean maiatzaren 3an betetzen hasten bada, % 11ko konpentsazioa jasotzeko eskubidea izango du, ehuneko hori baita Batuz sistemaren betebeharrak benetan betetzen diren lehen hiruhileko osoari dagokiona. Beraz, 2022ko eta 2023ko Sozietateen gaineko Zergaren edo PFEZaren aitorpenak aurkeztean, %11ko murrizketa-ehunekoa kontsignatu beharko da, %13koa izan beharrean.\nAldi bakoitzari dagozkion konpentsazioak esteka honetan kontsultatu daitezke: https://www.batuz.eus/eu/borondatezko-epea.\nTicketBAI software bermatzaile bati alta eman behar zaio hiru foru-aldundietako (Bizkaia, Gipuzkoa eta Araba) erregistroetan?\nEz. Lurralde batean lortutako lizentziak gainerakoetarako ere balio du, eta software bermatzailearen erregistroan sartzea eraginkorra izango da hiru aldundientzat.\nNahiz eta alta aldundietako batean eman, software bermatzailea hiru lurraldeetako softwareen zerrendan eta TicketBAI software bermatzailea garatzen duten pertsona eta erakundeen zerrendan argitaratuko da (Bizkaian, https://www.batuz.eus/eu/software-erregistroa).\nAzpimarratu behar da software bermatzailea Bizkaian merkaturatzen bada, software horrek zergadunak EEELri igorritako fakturen idatzoharrak bidali behar dituela, Bizkaiko Foru Aldundiak eskatzen dituen epeetan eta baldintzetan.\nNork kontsulta ditzake EEELn egindako idatzoharrak (140 eta 240 ereduak)?\nZergadunaz gain, baliteke agente hauek ere EEELren idatzoharrak kontsultatzea:\nZergadunaren ordezkaria (adibidez, aholkulari bat). Horretarako, BFAren EEELren aplikazioa erabili ahal izango du, Batuz erakundearen webgunean eskuragarri dauden esteken bitartez, edo BFAren sarrera masiboen zerbitzuaren bitartez haren ordezkatuen idatzoharrak kontsultatzeko aukera ematen duen kudeaketa-software baten bitartez.\nEEELren idatzoharrak hirugarren pertsonen ordezkari gisa elektronikoki hornitzeko gaitutako ordezkaria. Ordezkari horrek soilik kontsultatu ahal izango ditu berak zergadunaren EEELra bidalitako oharrak, BFAren sarrera masiboen zerbitzuaren bitartez.\nZEHAPENAK. Nolako zehapenak ezarriko dira BATUZ ez betetzeagatik?\nEkonomia-jardueren etekinak kontrolatzeko sistema integral bat eta tributu-betebeharrak betetzen laguntzeko neurriak ezartzen dituen 5/2020 Foru Arauan adierazita daude Batuz betebeharrak urratzeagatik ezarriko diren zehapenak. Foru arauaren arabera, TicketBAI softwarea bermatzailea falta izanez gero, negozioaren zifraren %20ko zehapena ezarriko da (gutxienez 20.000 euro). Zehapen bat jasotzen duenak berriz ere arau-hauste bera eginez gero, negozioaren zifraren %30eko zehapena ezarriko zaio (gutxienez 30.000 euro).\nEz-betetzea noizbehinkakoa denean, zehapena 2.000 eurokoa izango da eragiketa bakoitzeko, ez-betetzea egin den eragiketari dagokionez. Ez-betetzea noizbehinkakoa dela pentsatuko da baldin eta osotasuna, kontserbazioa, trazabilitatea eta bortxaezintasuna bermatzen dituen sistema informatikorik erabili gabe egin diren eragiketen zenbatekoa ez bada arau-haustea egin den zergaldiko negozio kopuruaren 100eko 2tik gorakoa.\nSoftwarea eta agiri informatikoak deuseztatu, ezabatu edo aldatuz gero, negozioaren zifraren % 20ko zehapena ezarriko da, gutxienez, 40.000 euroko zigorrarekin. Arau-haustea behin eta berriz egitean % 30eko zehapena ezarriko da, gutxienez, 60.000 euroko zigorrarekin. Era berean, iruzurra gauzatzeko softwareak garatzen dituzten enpresei zehapenak ezarriko zaizkie, eta, hala, software hori erabiltzen duten enpresen zehapen bera jasoko dute.\nZehapen horiek guztiak % 30 murriztuko dira adostasuna adierazi eta zenbatekoak ordainduz gero.\nemaitz 10 15 20 25 50\nFaktura - Subjektuak\nFaktura - Goiburua\nFaktura - Fakturaren datuak\nFaktura - Xehakapena\nTicketbai - Aztarnak\nOrdezkoak justifikatzen dituzten dokumentuak TicketBAI sistemaren bidez jaulki behar dira?\nFaktura batean BEZak zergapetutako beste kontzeptu batzuez gainera aurrerakin bat dokumentatzen bada (aurrerakina honela ulertuta: bezeroaren izenean eta kontura, hark berariaz aginduta, ordaindutako zenbatekoak), aurrerakinaren zenbatekoa ez da BEZaren zerga-oinarrian sartuko, baina faktura horrek ere TicketBAI eskakizunak bete beharko ditu. Hori dela eta, aurrerakinaren zenbatekoa BEZa ordaindu behar ez duen zenbateko gisa identifikatuko da, eta zergapetu gabekoaren gakoa adieraziko da («OT») . Aurrerakina fakturaren zenbateko osoan sartuko da eta EEELaren 1.1 azpikapituluan (“[Diru-sarrerak eta] software bermatzailearekin jaulkitako fakturak”) egin beharko da haren idatzoharra.\nOro har, aurrerakina ez da diru-sarreratzat hartzen PFEZren ondorioetarako, eta beraz, EEELan egindako fakturaren idatzoharrean zehaztu beharko da PFEZeko diru-sarrera eta fakturaren kontzeptuen batura desberdinak direla. Adibidez, faktura batean, hauek dokumentatu dira: BEZaren % 21eko tasa ordaindu beharko duen 100eko zerbitzu bat eta 50eko aurrerakin bat; beraz fakturaren zenbatekoa guztira, 171 izango da. Baina PFEZeko diru-sarrera 100 izango da.\nBestalde, jasotako aurrerakinak EEEL- 140 ereduko funts-horniduren eta aurrerakinen kapituluan jaso beharko dira. Baina kapitulu hori ez dago EEEL - 240 ereduan; beraz, eredu hori aurkeztu behar duten erakundeek ez dute eragiketa horien idatzoharra egin behar.\nAitzitik, fakturazioari buruzko erregelamenduan xedatutakoaren arabera, ez dago faktura jaulkitzeko betebeharrik aurrerakinak besterik dokumentatzen ez diren kasuetan; izan ere, eragiketa horietan ez da erregistratzen jarduera bat garatzean inolako ondasun-ematerik edo zerbitzu-prestaziorik. Horregatik, aurrerakinak ordainagirietan edo bestelako egiaztagirietan dokumentatu daitezke. Beraz, aurrerakin baten berri bakarrik ematen duen dokumentu bat TicketBAIren aplikazio-eremuz kanpo geratuko litzateke.\nTicketBAI sistema aplikatu behar zaie konturako gordailuei eta funts-hornidurei?\nTicketBAI ordainketa aurreratuei eta funts-hornidurei buruzko fakturei ere aplikatuko zaie, fakturazio erregelamenduaren 2.1 artikuluan ezarritakoaren arabera. Hori guztia, ondasuna edo zerbitzua emateagatik faktura egitea gorabehera da.\nTicketBAI sistema betetzeak Informazioa Berehala Emateko Sistematik (IBES) salbuesten du?\nBizkaiaren kasuan IBESra behartuta dauden zergadunek TicketBAI sistema eta dagokion Eragiketa Ekonomikoen Erregistro Liburuaren sistema betez beteko dute obligazio hori. Hau da, ez dute IBESko informazioa aparte bidali beharko.\nZer esan nahi du mahaigaineko aplikaziotzat hartzen diren TicketBAI software bermatzaileek software bermatzailearen sinadura elektronikoaren baldintza gehigarria bete behar izateak?\nBaldintza horrek berekin dakar:\nPertsona edo erakunde garatzaileak elektronikoki sinatu beharko du software bermatzailearen banaketa egiteko instala daitekeen artxiboa, aitortutako erakunde ziurtatzaile batek emandako aplikazio-ziurtagiri elektroniko baten bidez. Ziurtagiriak egilearen nortasuna bermatzen duen informazioa erakutsi beharko du, eta softwarearen osotasuna ziurtatu beharko du.\nMahaigaineko aplikaziotzat hartzen den software bermatzaile bat instalatzeko, erabiltzailearen adostasuna eskatu beharko da.\nSoftware hori abiarazteko erabiltzen den software bermatzailearen artxibo informatiko exekutagarria elektronikoki sinatu beharko du pertsona edo erakunde garatzaileak, aitortutako erakunde ziurtatzaile batek emandako aplikazio-ziurtagiri elektroniko baten bidez.\nNazioarteko merkatuan hainbat hornitzailek ematen dute zerbitzu hori. Aitzitik, IZENPEk gaur egun ez du mailegatzen.\nZer egin behar da TicketBAI fitxategiaren idatzoharra atzera bota bada Ogasunera bidaltzean?\nTicketBAI fitxategiaren idatzoharra (EEELren 1.1 azpikapitulua) atzera bota bada eskema edo baliozkotzeak ez betetzeagatik Ogasunera bidaltzean, honela jokatu behar da:\nNolanahi ere, eragiketari buruzko informazioa 1.2 kapituluaren arabera igorri behar da, dagozkion baliozkotzeak gaindituz. Balidazioak ez betetzeagatik iritsi ezin den informaziorik badago, informazio garrantzitsuena iritsi behar da.\nFakturazio-erregelamenduaren 15. artikuluan aipatzen den fakturaren edukiren bat aldatu behar bada: gainera, faktura zuzentzaile bat sortu beharko da, dagokion TicketBAI fitxategia sortuz eta informazioa 1.1 azpikapitulutik bidaliz.\nEragiketa okerra denean: jatorrizko eragiketaren deuseztapena ere egin beharko da 1.2 azpikapituluaren bidez. Hala badagokio, faktura berri bat sortu beharko da, TicketBAI fitxategi bat sortuz eta informazioa 1.1 azpikapitulutik bidaliz.\nErabil al daitezke paraleloki "Egin zure faktura" aplikazioa eta TicketBAI software bermatzaile bat?\nDokumenturen bat sortu behar da TicketBAI fitxategia baliogabetzean?\nEz. TicketBAI fitxategia deuseztatzen denean derrigorrezkoa den gauza bakarra XML fitxategi bat sortu, sinatu eta fitxategi hori dagokion foru-ogasunera bidaltzea da. Hala ere, nahi bada, deuseztatzeko dokumentu bat sortu daiteke. Esandakoak ez du esan nahi, hala badagokio, faktura berri bat jaulki behar ez denik, eragiketak behar bezala dokumentatzeko.\nBeharrezkoa da TicketBAI zerbitzuaren erantzuna faktura eman ahal izateko QR-rekin eta TicketBAI identifikatzailearekin?\nEz, ez da behar TicketBAI zerbitzuaren erantzuna.\nTicketBAI identifikatzailea eta QR kodea faktura ematen duen softwareak sortu behar ditu, TicketBAIren REST zerbitzuak esku hartu gabe. TicketBAI software bermatzaileak beharrezko informazio guztia dauka TBAI identifikatzailea sortzeko, eta, beraz, QR kodea ere bai. XML fitxategia bidali aurretik sor ditzake.\nHorrela, komunikazio-arazorik edo TicketBAI zerbitzuaren beraren arazorik egonez gero, softwareak modu independentean egin ditzake fakturak, eta bezeroari eman diezazkioke, eta, hala denean, jakinarazi QR kodeak ez duela funtzionatuko harik eta bidalketa egin arte. Bidalketa komunikazioa edo zerbitzua berrezarri bezain laster egin beharko da.\nFaktura erraztu batean (edo "ticket" batean), beharrezkoa da emandako ondasun eta zerbitzu bakoitza bereizita identifikatzea, edo horiei buruzko aipamen orokor bat egin daiteke?\nFaktura erraztu batean (edo "ticket" batean), faktura oso batean ez bezala, emandako ondasun eta zerbitzuen BEZako tratamendua berdina bada, ez da beharrezkoa emandako ondasun edo zerbitzu bakoitza bereizita identifikatzea, baizik eta nahikoa da horiei buruzko aipamen orokor bat egitea (adibidez, "jatetxe-arloko zerbitzuak").\nHala ere, bereizita identifikatu behar dira BEZaren ondorioetarako tratamendu desberdina duten ondasun eta zerbitzu motak (zerga tasa desberdinak, salbuetsiak eta salbuetsi gabeak, etab.).\nNoiz bete behar dute TicketBAI sistemarekin hartzaileak eragiketa egin duen enpresariaren izenean eta bere kontura jaulkitako fakturek?\nEragiketaren hartzaileak jaulkitako fakturek TicketBAI sistema bete beharko dute baldin eta bi aldeak (igorlea eta hartzailea) foralak badira eta biak TicketBAI sistema betetzera behartuta badaude.\nIgorlea ez badago sistemaren mende eta hartzailea bai, faktura horiek ez dute TicketBAI sistema bete behar.\nIgorlea TicketBAI sistemaren mende badago, eta hartzailea ez (gerta daiteke hartzaileari, nahiz eta forala izan, sistemaren derrigortasuna ez aplikatzea oraindik) faktura horrek ez du TicketBAI baldintzak bete behar. Hala ere, igorlea Bizkaikoa bada eta, beraz, Batuzera behartuta badago, eragiketa hori EEELaren 1.2 kapituluan erregistratu beharko du.\nBeraz, eragiketaren hartzaileak jaulkitako fakturetan, bi aldeak sistemara behartuta dauden unetik aurrera soilik bete beharko da TicketBAI sistema.\nTicketBAI faktura oso batean (erraztuaren markarik ez duena) eragiketaren hartzailea identifikatu behar al da?\nBai. Fakturazio Erregelamenduaren 6. artikuluaren arabera, fakturan eragiketen hartzailearen izen-abizenak, sozietate-izen osoa agertu beharra dago.\nEra berean, eragiketen hartzailearen EBko edozein estatu kidetako zerga-administrazio eskudunak esleitutako IFZ agertu beharko da honako kasu hauetan:\nBEZari buruzko Foru Arauaren 25. artikuluaren arabera salbuetsita dagoen beste estatu kide bati zuzendutako ondasunak entregatzea.\nEragiketa horren hartzailea hari dagokion BEZaren subjektu pasiboa izatea.\nZerga aplikatzen den lurraldean egindakotzat jotzen diren eragiketak izatea, eta faktura egitera behartuta dagoen enpresaburuak edo profesionalak lurralde horretan finkatutzat jo behar izatea.\nNola idazten dira hartzaile bat baino gehiago dituzten fakturak?\nTicketBAI faktura batek hartzaile bat baino gehiago badu, TicketBAI fitxategiaren eskemak bi aukera ematen ditu:\n"Hartzaile bat baino gehiago" eremua "S" batez markatu eta horietako bakoitzaren identifikazio-datuen berri eman.\n"Hartzaile bat baino gehiago" eremua "S" batez markatu, eta horietako bakar baten identifikazio-datuen berri eman.\nNoiz betetzen da "hartzaileak" blokearen barruko "IDBestea" eremua?\nEragiketaren kontrako aldeak (bezeroak) Espainian esleitutako IFZrik ez duenean. Atzerriko bezeroen kasuan gertatzen da, besteak beste.\nBizi diren herrialdeko identifikazio-motak eta dagozkien balioak honako hauek dira:\n02: IFZ BEZ\n04: Egoitza dagoen herrialdeak edo lurraldeak emandako nortasun agiri ofiziala.\n05: Egoitza ziurtagiria.\n06: Beste frogagiri bat.\nNoiz bete behar da "Herrialdearen kodea" eremua "Hartzailea" blokearen barruan?\nOperazioaren hartzailea Espainiako lurraldean bizi ez denean, eta EBko beste herrialde batean bizi badira, ez duenean erkidego barruko operadore-zenbakirik (Europako Erkidegoko azken kontsumitzaile batzuekin gertatzen den bezala). Hau da, hartzailea Espainiako IFZ batekin identifikatzen ez denean eta naziokoa ez den hartzailearen identifikazio-mota 02: IFZ-BEZ ez denean, herrialdearen kodea aldatu beharko da. IFZ-BEZ.\nZer balio ditu "Hirugarrenak edo hartzaileak emandako faktura" eremuak eta noiz erabiltzen dira?\n"Hirugarrenak edo hartzaileak emandako faktura" eremuak balio hauek ditu: "N" - Igorleak berak jaulkitako faktura; "T" – Hirugarren batek egindako faktura; eta "D" - Eragiketaren hartzaileak emandako faktura. "T" eta "D" balioak fakturazio-erregelamenduaren 5. artikuluan ezarritako fakturazio-kasuari dagozkio; horren arabera, enpresaburu edo profesional batek egin beharreko fakturazio-dokumentuak hirugarren batek edo eragiketaren hartzaileak berak egin ditzake.\nNolanahi ere, fakturaren igorlea eta betebeharra betetzearen arduraduna eragiketa egiten duen enpresaburua edo profesionala da oraindik ere; beraz, haren identifikazio-datuak jasoko dira dokumentuan.\nArauak baldintza batzuk ezartzen ditu, eragiketen hartzaileak egiten badu faktura. Baldintza horiek honako hauek dira:\nAkordio bat egon beharko da eragiketak egiten dituen enpresaburuaren edo profesionalaren eta eragiketa horien hartzailearen artean, eta akordio horren bidez, lehenengoak baimena eman beharko dio bigarrenari eragiketa horiei dagozkien fakturak egiteko. Akordio hori eragiketak egin aurretik sinatu beharko da, eta bertan zehaztu beharko da zer eragiketari buruz ari den.\nHorrela egindako faktura bakoitza eragiketa egin duen enpresaburuak edo profesionalak onartu beharko du. Prozedura hori alderdiek zehaztutakoaren araberakoa izango da.\nEragiketei dagozkien fakturak egiten dituen operazioaren hartzaileak kopia bat igorri beharko dio fakturak egin zituen enpresaburu edo profesionalari.\nFaktura horiek bertan jasotako eragiketak egin dituen enpresaburuaren edo profesionalaren izenean eta haren kontura emango dira.\nGainera, faktura horiek serie espezifiko batean jaulki beharko dira, Fakturazio Erregelamenduaren 6.1.a) .1 artikuluarekin bat etorriz (hau da, fakturak jaulkitzen dituen hartzaileak sail espezifiko bat ireki beharko du bere fakturak materialki jaulkitzen dituen hornitzaile bakoitzeko).\nOndorioz, TicketBAI fitxategiaren goiburuan faktura egiten duen enpresaburuaren edo profesionalen datuak jaso beharko dira.\nBEZaren Foru Arauaren arabera enpresaburuaren definizioa betetzen duten baina PFEZren Foru Arauaren arabera jarduera ekonomikorik garatzen ez duten pertsona fisiko errentatzaileek TicketBAI sistemaren arabera jaulki behar dituzte fakturak?\nPertsona fisiko errentatzaile batek PFEZn jarduera ekonomiko bat garatzen duela ulertuko da, baldin eta jarduera antolatzeko gutxienez lan-kontratua duen langile bat badago, lanaldi osokoa eta jarduera horretarako dedikazio esklusibokoa. Ondorio horietarako, ez dira enplegatutako pertsona gisa zenbatuko ezkontidea, izatezko bikotekidea, aurreko, ondorengo edo bigarren mailako albokoa, ezta Sozietateen gaineko Zergari buruzko Foru Arauaren 42. artikuluaren 3. paragrafoaren arabera zergadunarekin lotura duten pertsonak ere.\nXML TicketBAI fitxategiek bereizita jakinarazi behar al dituzte fakturaren seriea eta zenbakia?\nSII sisteman ez bezala, informazio hori eremu bakar batean baitago, XML TicketBAI fitxategietan fakturaren serieari eta faktura-zenbakiari buruzko informazioa hainbat eremutan sartu behar da ("FakturaSeriea", "FakturaZk").\nXML TicketBAI fitxategiek fakturaren seriearen berri eman behar al dute beti?\nFakturazio-erregelamenduaren 6. artikuluaren arabera, faktura batek bere zenbakia eta, hala badagokio, seriea jaso beharko ditu. Beraz, printzipioz, seriea ez da faktura baten nahitaezko datua.\nHala, fakturazio erregelamenduaren 6. artikuluak hau ezartzen du: "Fakturak serie bereizietan jaulki ahal izango dira, hori justifikatzen duten arrazoiak daudenean, eta, besteak beste, fakturak egiteko betebeharra duenak bere eragiketak egiten dituen establezimendu bat baino gehiago dituenean, eta faktura egiteko betebeharra duenak bestelako eragiketak egiten dituenean".\nNolanahi ere, nahitaezkoa izango da honako faktura hauek serie espezifikoetan ematea:\nEragiketen hartzaileek edo fakturazio erregelamenduaren 5. artikuluan aipatzen diren hirugarrenek emandakoak; horietako bakoitzerako serie bat egon beharko da.\nAbenduaren 29ko 1624/1992 Errege Dekretuaren 1. artikuluaren bidez onartutako BEZaren Erregelamenduaren bosgarren xedapen gehigarriaren arabera emandakoak.\nBEZari buruzko Foru Arauaren 84. artikuluaren Bat paragrafoko 2. zenbakiaren g) letran ezarritakoaren arabera emandakoak.\nAbenduaren 29ko 1624/1992 Errege Dekretuaren 1. artikuluaren bidez onartutako BEZaren Erregelamenduaren 61 quinquies artikuluaren 2. paragrafoan ezarritakoaren arabera emandakoak.\nUrte natural berean egindako eragiketak dokumentatzeko faktura erraztu eta osoak ematen direnean, nahitaezkoa izango da batzuen eta besteen serieak bereizita ematea.\nZer adierazi behar da "Faktura emateko data" eta "Faktura emateko ordua" eremuetan?\nTicketBAI sistemaren bidez faktura zer egun eta ordutan egin den adierazten du, haren inprimatze fisikoa sortu ez bada ere.\nNola identifikatzen dira TicketBAIn faktura erraztuak ("tiketak")? Nola identifikatzen dira faktura osoak?\nTicketBAI fitxategiko "Fakturaren goiburua" blokean "Faktura erraztua" eremua dago, eta "S" eta "N" balioak onartzen ditu (besterik adierazi ezean, "N" dela balioa - Ez).\nFaktura erraztua denean, eremu hori "S" balioarekin markatu beharko da.\nFaktura osoa denean, eremu hori "N" balioarekin markatu beharko da.\nBaliorik markatzen ez bada, faktura osoa dela ulertuko da.\nTicketBAIrekin faktura erraztu bat egin al daiteke eragiketaren hartzailea identifikatzeko?\nBai. Fakturazio erregelamenduaren 7.artikuluaren 2. eta 3. idatz-zatietan aipatzen diren "faktura erraztu kualifikatuak" dira.\nKasu horretan, faktura erraztu kualifikatua "S" gakoarekin identifikatuko da "Faktura erraztua" eremuan, eta, gainera, eragiketaren hartzailea identifikatzeko datuak jaso beharko dira (gutxienez, eragiketaren IFZ edo, hala badagokio, beste identifikazio-zenbaki bat).\nTicketBAIrekin egin al daiteke faktura erraztu zuzentzaile bat?\nBai. Faktura zuzentzailea faktura erraztu bada, "S" gakoa markatu beharko da "faktura erraztua" eremuan.\nEra berean, faktura zuzentzailearen mota identifikatu beharko da "S - Ordezkatzeagatiko faktura zuzentzailea" edo "I - Ezberdintasunengatiko faktura zuzentzailea" gakoekin.\nFaktura erraztu baten TicketBAI fitxategia bidali behar al da gero faktura oso bat jaulki denean erraztuaren ordez?\nFaktura erraztuaren zein hura ordezten duen fakturaren XML sortu eta bidali behar da.\nNola erregistratzen du igorleak faktura zuzentzaile bat?\nFakturan errore material bat gertatu denean (fakturazio erregelamenduaren 6. edo 7. artikuluaren arabera eskatutako baldintzaren bat betetzen ez denean), zuzenbidean oinarritutako errore bat, jasanarazitako kuotaren zehaztapen oker bat edo zerga-oinarria aldatzea eragiten duen inguruabarren bat (BEZaren Foru Arauaren 80) faktura zuzentzaile bat jaulki beharko da, faktura zuzentzailearen mota adieraziz, "R1", "R2", "R3", "R4" edo "R5" gakoarekin.\nEra berean, faktura zuzentzailearen mota identifikatu beharko da "S - Ordezkatzeagatiko faktura zuzentzailea" edo "I- Ezberdintasunengatiko faktura zuzentzailea" gakoekin.\nNola erregistratzen du jaulkitzaileak "S" Ordezkatzeagatiko faktura zuzentzailea?\nFaktura zuzentzaile bat jaulki beharko da "R1", "R2", "R3", "R4" edo "R5" gakoarekin. Faktura zuzentzailea faktura erraztua bada, gainera, "S" gakoa markatu beharko da "faktura erraztua" eremuan.\nBi modu daude ordezkatzeagatiko faktura zuzentzaile bat erregistratzeko:\n“Ordezteko zuzenketaren zenbatekoa” blokeko “Zuzendutako oinarria” “Zuzendutako kuota” eta, hala badagokio, “Errekargu kuota zuzenduta” adieraziz.\nFaktura zuzentzailearen zerga oinarriak, zerga kuotak eta, hala badagokio, baliokidetasun errekargu kuotak, zuzentzen den fakturarenak ordezkatuko ditu.\nAdibidea: 1. zenbakia duen faktura zuzenduko da, 1000 €-ko zerga oinarria eta 210€-ko zerga kuota duena, eragiketaren zerga oinarria 800€ eta zerga kuota 168€ izan behar zirelako.\nOrdezkatzeagatiko faktura zuzentzaileak honako datuak adieraziko ditu:\nFakturaren goiburuaren datuak\nZuzendutako oinarria (“Ordezteko zuzenketaren zenbatekoa” blokea): 1.000.\nZuzendutako kuota (“Ordezteko zuzenketaren zenbatekoa” blokea): 210.\nOrdezkatutako fakturaren zenbakia: 1\nOrdezkatutako fakturaren emateko data.\nFakturaren xehakapenaren datuak\nZerga oinarria: 800.\nZerga kuota: 168.\nFakturaren zenbatekoa guztira: 968.\n“Ordezteko zuzenketaren zenbatekoa” blokeko “Zuzendutako oinarria” “Zuzendutako kuota” eta, hala badagokio, “Errekargu kuota zuzenduta” adierazi gabe.\nFaktura zuzentzailea jaulki baino lehen zuzentzen den fakturaren zenbateko berak baina negatiboki dituen faktura bat jaulkitzearen kasua da.\nOndoren igorri behar den faktura zuzentzaileak zerga oinarria, zerga kuota, eta hala badagokio baliokidetasun errekargu kuotaren zenbateko zuzenak adieraziko ditu eta ez dira “Ordezteko zuzenketaren zenbatekoa” blokearen “Zuzendutako oinarria” eta “Zuzendutako kuota” adieraziko, ezta “Errekargu kuota zuzenduta”, kasua bada (faktura negatiboarekin ezabatu baitira).\nLehenengoz faktura “normal” bat jaulki beharko da, zuzendutako fakturaren zenbateko negatiboekin. Faktura hau ez da faktura zuzentzailea. Fakturaren xehakapenean honakoa adierazi behar da:\nZerga oinarria: -1.000.\nZerga Kuota: -210.\nFakturaren zenbatekoa guztira: -1.210.\nOndoren ordezkatzeagatiko faktura zuzentzailea jaulki beharko da, hurrengo datuekin:\nNoiz betetzen dira "Ordezteko Zuzenketaren Zenbatekoa” blokeko eremuak?\n"Ordezteko Zuzenketaren Zenbatekoa" blokearen barruan dauden eremuak soilik bete behar dira ordezkapen bidezko faktura zuzentzaile bat jaulkitzen denean (faktura zuzentzailearen etiketaren barruan "S" gakoa markatu behar izan da).\nNoiz bete behar da "Eragiketaren data" eremua?\n"Eragiketaren data" eremua bete beharko da eragiketaren gauzatze-data faktura igorri zen data ez denean.\nAdibidez: "A" enpresak beste enpresa bati saltzen dizkio salgaiak 2022ko uztailaren 3an, eta eragiketa 2022ko abuztuaren 1eko fakturan dokumentatzen da. Kasu horretan, "Faktura emateko data" eremua jasoko da, 2022ko abuztuaren 1eko balioarekin, eta "Eragiketaren data" eremua, berriz, 2022ko uztailaren 3ko balioarekin.\nEragiketaren data adierazi behar da laburpen-faktura batean (Fakturazio Erregelamenduaren 13. artikulua)?\nLaburpen-fakturak dokumentatzen dituen eragiketak egin diren hilabete naturaleko azken eguna jasoko da, edo, laburpen-aldia hilabetetik beherakoa bada, aldi horretako eragiketa egin den azken eguna.\nAdibidez: 2022ko uztailaren 25ean igorritako faktura, 2022ko uztailaren 1, 10, 15 eta 20an egindako zenbait ondasun-emate dokumentatzen dituena; eragiketaren data uztailaren 20a da.\nZein eragiketaren data adierazi behar da faktura zuzentzaile batean?\nZuzentzen ari garen jatorrizko fakturari dagokion eragiketa egin den eguna.\nEragiketaren data agertu behar da faktura zuzentzaile batean, faktura bat baino gehiago zuzenketa-dokumentu bakar baten bidez zuzentzen badira?\nZuzendutako azken faktura dokumentatzen duen eragiketa egin den azken eguna jasoko da (egunik berriena).\nNahitaezkoa al da "Fakturaren xehetasunak" ataleko datuak betetzea?\nForuko zerga-administrazio bakoitzak arautzen duenaren araberakoa izango da.\nBizkaiaren kasuan, ez da beharrezkoa fakturaren xehetasunari buruzko informazioa sartzea (Deskribapen xehetasuna, Kantitatea, Zenbatekoa, Deskontua eta Guztizko zenbatekoa). Sartzen bada, ez da tratatuko.\n"Fakturaren deskribapena" eremua betetzen al da gako estandarizatuekin?\nEz. Eduki librea da, 250 posizio har ditzake, eta fakturatzen den eragiketaren edo eragiketen deskribapen orokorra du.\n"Fakturaren zenbatekoa guztira" eremua bat etorri behar al da BEZ Xehakapena zenbatekoen baturarekin?\nFaktura gehienetan, "Fakturaren zenbateko guztira" bat etorri behar da BEZa banakatzeko zenbatekoen baturarekin.\nHala ere, egoera batzuetan kointzidentzia hori ez da gertatzen, adibidez:\nOndasun erabilien, arte-objektuen, antzinako objektuen eta bilduma-objektuen araubide berezia aplikatzen duten fakturetan.\nBidaia-agentzien araubide berezia aplikatzen duten fakturetan.\nBEZaren zerga-oinarrian eragiketen prezioarekin zuzenean lotuta egoteagatik jasotako diru-laguntzak jasotzen dituzten fakturetan.\nZer adierazi behar da "Jasandako atxikipena" eremuan?\nFakturaren igorleak jasan behar duen eta fakturan sartuta dagoen atxikipenaren zenbatekoa adierazi behar da.\nNoiz bete behar da "Kostuaren zerga-oinarria" eremua?\nTaldeko enpresen arteko eragiketetan, BEZari buruzko Foru Arauaren 163 sexies.bost artikuluan ezarritako modalitatea aukeratu denean, "BEZaren araudi bereziaren gakoa eta zerga garrantziadun eragiketak" eremuko 06 gakoa (“BEZeko erakundeen multzoaren araudi berezia (maila aurreratua)”)erabiltzen denean bakarrik jaso behar da. Kasu horietan, "Kostuaren zerga oinarria" eremua bete ahal izango da.\n"Zerga-oinarria" eremua BEZaren Foru Arauaren 78. eta 79. artikuluetan aipatzen den zenbatekoa izango da. Kontuan hartu behar da "Jasanarazitako kuota" eremuan, kostuaren zerga-oinarria dagokion zerga-tasarekin edo tasekin biderkatzearen emaitza jasoko dela.\nZer eragiketa-mota sartzen dira "BEZaren araudi bereziaren gakoa eta zerga garrantziadun eragiketak" eremuan?\nEragiketa hauek sartu dira, dagozkien gakoekin batera:\n01 Erregimen orokorreko eragiketa eta hurrengo balioetan jaso gabe dagoen beste edozein kasu.\n03 Erabilitako ondasunen, arte objektuen, zaharkinen eta bilduma objektuen araudi berezia aplikatzen zaien eragiketak.\n04 Inbertsio urrearen araubide berezia.\n05 Bidaia-agentzien araubide berezia.\n06 BEZeko erakundeen multzoaren araudi berezia (maila aurreratua).\n07 Kutxa-irizpidearen araubide berezia.\n08 Ekoizpen, Zerbitzu eta Inportazioaren gaineko Zergari / Kanarietako Zeharkako Zerga Orokorrari lotutako eragiketak.\n09 Besteren izenean eta kontura ari diren bidai agentziek egindako zerbitzuen fakturazioa (Fakturazio Araudiko 3. xedapen gehigarria).\n10 Hirugarrenen kontura kobratzea ordainsari profesionalak edo jabetza industrialetik eratorritako eskubideak, egilearenak edo bazkideen, bazkideen edo elkargokideen kontura kobratzeko eginkizun horiek betetzen dituzten sozietate, elkarte, elkargo profesional edo bestelako erakundeek egindakoak.\n11 Negozio lokala errentatzeko eragiketak, atxikipenari lotuak.\n12 Negozio lokala errentatzeko eragiketak, atxikipenari lotu gabeak.\n13 Negozio lokala errentatzeko eragiketak, atxikipenari lotuak eta lotu gabeak.\n14 Hartzailea administrazio publiko bat denean ordaintzeke dauden BEZdun fakturak, obra ziurtagirietakoak.\n15 Segidako traktuko eragiketetan ordaintzeke dagoen BEZdun faktura.\n51 Baliokidetasun errekarguko eragiketak.\n52 Erregimen erraztuko eragiketak.\n53 BEZaren ondorioetarako enpresari edo profesionaltzat jotzen ez diren pertsona edo erakundeek egindako eragiketak.\nTicketBAI faktura berean, BEZari lotuta ez dauden eragiketak eta lotuta baina salbuetsita daudenak bereizi behar al dira? Nola?\nLotu gabeko eragiketaren kasuan, "Fakturaren xehakapena - Lotu gabea" blokearen barruan adierazi beharko da lotuta ez izatearen arrazoia edo kausa ("OT - BEZaren Foru Arauaren 7. artikuluak lotu gabea Lotu gabeko beste kasu batzuk” edo "RL - Lokalizazio arauengandik lotu gabe") eta zergapetu gabeko zenbatekoa.\nEragiketa salbuetsia bada, "Faktura xehakapena" blokearen barruan "lotua" eta "salbuetsia" gisa jasoko da, eta salbuespenaren arrazoia eta salbuetsitako zerga-oinarria adieraziko dira. Hauek dira salbuesteko arrazoien gakoak:\n"E1 - BEZaren Foru Arauaren 20. artikuluak salbuetsia"\n"E2 - BEZaren Foru Arauaren 21. artikuluak salbuetsia".\n"E3 - BEZaren Foru Arauaren 22. artikuluak salbuetsia".\n"E4 - BEZaren Foru Arauaren 23. eta 24. artikuluek salbuetsia".\n"E5 - BEZaren Foru Arauaren 25. artikuluak salbuetsia".\n"E6 - Beste arrazoi batengatik salbuetsia".\nNahitaez bete behar da salbuespenaren arrazoia.\nFakturak salbuespen-kausa desberdina duten eragiketak jasotzen baditu, eragiketa bakoitzari dagokion oinarri salbuetsiaren zenbatekoa banakatu ahal izango da.\nNola erregistratzen da Esportazio bat?\n"BEZaren erregimenen eta zerga garrantzia duten eragiketen gakoak" atalean, "02 - Esportazioa" gakoa idatziko da.\nHartzailea atzerritarra izanez gero, "Herrialdearen kodea" eta "03 - Pasaportea", "04 - Egoitza dagoen herrialdeak edo lurraldeak emandako nortasun agiri ofiziala", "05 – Egoitza ziurtagiria" edo "06 - Beste frogagiri bat" gakoen bidez identifikatu beharko da “IDType” eremuan.\nBestalde, fakturaren zerga-oinarria "salbuetsita" eragiketa motaren eremuan sartuko da, eragiketa motaren xehakapena "ematea” blokearen barruan. Salbuespen-arrazoi gisa, "E2 - BEZaren Foru Arauaren 21. artikuluak salbuetsia" gakoa jarriko da.\nNola erregistratzen da subjektu pasiboaren inbertsioa duen eragiketa bat?\nHartzailea espainiarra bada, hornitzaileak edo zerbitzu-emaileak faktura egingo du, eta "Fakturaren xehakapena" blokean "S2 - Subjektu pasiboaren inbertsioarekin" gakoa idatziko du "Salbuetsi gabeko mota" eremuan. Eragiketaren zenbatekoaren berri emango da "zerga-oinarria" eremuan, baina "zerga tasa" eta "zerga kuota" eremuak zero zenbatekoarekin jakinaraziko dira.\nHartzailea Europar Batasunekoa bada IFK-BEZ bidez, "Eragiketa motaren xehakapena" atala beteko da, eta "lotu gabe" eremuan "RL - Lokalizazio arauengandik lotu gabe" eta lotu gabeko zenbatekoa beteko dira. Azken kasu horretan, zerbitzu ematea edo ondasun ematea den adierazi behar da.\nNola erregistratzen da Europar Batasunaren barruan ondasun-emate batengatik ematen den faktura?\nTicketBAI fitxategian, bezero komunitarioa identifikatu beharko da, "IDType" egoitza herrialdeko identifikazio mota "02 IFZ-BEZ" gakoaren bidez, eta "ID" eremuan erkidego barruko operadore-zenbakia jarri beharko da. "Herrialdearen kodea" eremua ez da nahitaezkoa izango.\nBestalde, fakturaren zerga-oinarria "salbuetsita" eragiketa motaren eremuan sartuko da, eragiketa motaren xehakapena "Ematea" blokearen barruan. Salbuesteko kausa gisa, "E5 - BEZaren Foru Arauaren 25. artikuluak salbuetsia" gakoa jarriko da.\nNola erregistratzen da hainbat zerga tasa dituen faktura bat?\nErregistro bakar batean emango da fakturaren berri, honako hauei dagokien informazioa banakatuta: zerga-tasa, zerga-oinarria, jasanarazitako kuota, baliokidetasun-errekargu mota eta baliokidetasun-errekargu kuota, tasa edo errekargu desberdinen arabera.\nErregistratu al daitezke zerga-oinarria, zergaren kuota eta fakturaren zenbateko osoa dibisetan?\nEz. TicketBAI fitxategiaren diru-balio guztiak eurotan adierazi behar dira, bere kasuan, eragiketaren sortzapen-egunean indarrean dagoen Espainiako Bankuak ezarritako kanbio-tasa saltzailea aplikatuta (BEZaren Foru Arauaren 79 art.).\n"BEZaren xehakapena" blokearen barruan, "Zerga tasa", "Zerga kuota", "Baliokidetasun-errekargu mota" eta "Baliokidetasun errekargu kuota" eremuak ez dira nahitaezkoak TicketBAI fitxategian. Horrek esan nahi du ez dela beharrezkoa datu horiek bidaltzea?\nTicketBAI XML-ko "BEZaren xehetasuna" blokeko nahitaezko etiketa bakarra zerga-oinarria da; izan ere, dagokion eragiketa edozein izanda ere, jakinarazi behar den eremu bakarra da. Aipatutako gainerako eremuak ez dira nahitaezkoak XML eskeman; izan ere, eragiketa motaren arabera, baliteke informaziorik eman behar ez izatea.\n"Baliokidetasun errekargu mota" eta "Baliokidetasun errekargu kuota" eremuak soilik bete behar dira eragiketa bat dokumentatzen bada eta eragiketa horren hartzailea baliokidetasun-errekarguaren araubide bereziari atxikitako txikizkako merkatari bat bada eta errekargu hori aplikatu behar bada, BEZari buruzko Foru Arauaren 156. eta 157. artikuluetan xedatutakoaren arabera.\nAzaldutako arrazoiengatik, ezin dira eremuak nahitaezkotzat jo TicketBAI eskeman, baina horrek ez du esan nahi eremu horiek bete gabe utzi behar direnik, fakturak Fakturazio Erregelamenduaren 6. eta 7. artikuluetan ezarritako eskakizunak bete behar baititu.\nFakturaren datuak banakatzeko orduan, adierazi behar da eragiketa ondasunak entregatzea edo zerbitzuak ematea den?\nKontrapartea atzerritarra denean eta faktura erraztua ez denean, eragiketa motaren xehakapena adierazi behar da nahitaez.\nKontrapartea atzerritarra dela ulertuko da hartzailea TicketBAI fitxategiko "IDBestea" eremuan identifikatzen denean, eta honako kasu hauetan aplikatzen da:\n02 IFZ - BEZ.\n04 Egoitza dagoen herrialdeak edo lurraldeak emandako nortasun agiri oficiala.\n05 Egoitza ziurtagiria.\n06 Beste frogagiri bat.\nHala ere, hartzailea atzerritarra dela ere uste da, eta, beraz, eragiketa motaren xehakapena erabili beharko du, hartzailearen IFZ "N"-tik hasten denean.\nFaktura erraztu bat erregistratzean, zerga-kuota banakatu behar da?\nBai. Zerga-tasa bakoitzari dagokion zerga-oinarria eta dagokion zerga-kuota banakatu behar dira.\nNola erregistratu behar da baliokidetasun-errekarguan dagoen zergadun batek egindako faktura bat?\nBaliokidetasun-errekarguaren araubidean dauden enpresaburu eta profesionalek egindako fakturetarako, "BEZaren araudi bereziaren gakoa eta zerga garrantziadun eragiketak" eremuko "51- Baliokidetasun errekarguko eragiketak" gakoa erabili behar da.\nAitzitik, gako hori ez da erabili behar baliokidetasun-errekarguaren araubidean dauden enpresaburuen eta profesionalen hornitzaileek egindako fakturetan.\nGako honen helburua da azken kontsumitzaile bati BEZa jasanarazten dioten fakturak identifikatzea, baina, enpresaburu batek baliokidetasun-errekarguaren araubidean jaulkitzen dituenez, ez dira zergadun horien autolikidazioetan sartu beharreko sortutako BEZaren kuota, zeren eta txikizkako fasetik sortutako BEZa hornitzaileak jasanarazitako baliokidetasun-errekarguaren bidez biltzen baita. Ildo horretan, azken kontsumitzaileari jasanarazitako BEZaren kuota horiek jarduera ekonomikoko diru sarrera izango dira enpresaburuaren PFEZn.\nHorretarako, fakturaren xehakapenean, "Eragiketa baliokidetasun-errekarguan edo erregimen erraztuan" marka bat gaitzen da, non lehenetsitako balioa "N" den. "S" markatuz gero, zergadun batek erregimen erraztuan edo baliokidetasun-errekarguaren araubidean egindako faktura da. Kasu honetan jasanarazitako BEZaren kuota ez da BEZaren aitorpenera aldatzen. Gainera, PFEZaren ondorioetarako, BEZaren kuota horrek bere jardueraren diru-sarrera handiagoa dakar.\nAdibidez, baliokidetasun-errekarguaren araubidean dagoen enpresaburu batek zerga-oinarria (BEZ) duen sendagai baten faktura bat ematen du, 100 eurokoa, eta BEZaren kuota, 4 eurokoa. Nola sortu behar da TicketBai fitxategia kasu honetan?\n"51 Baliokidetasun errekarguko eragiketak" gakoa markatu behar da, "BEZaren araudi bereziaren gakoa eta zerga garrantziadun eragiketak" eremuan.\nFakturaren xehakapenean zenbateko eta balio hauek bete behar dira:\nZergaren kuota: 4.\nBaliokidetasun-errekarguaren tasa eta Baliokidetasun-errekarguaren kuota ez dira informatu behar.\nBaliokidetasun-errekarguaren edo araubide erraztuaren eragiketa: S. Marka horrek esan nahi du BEZaren kuota ez dela zergaren likidazioaren parte, eta, beraz, jarduera ekonomikoaren sarreratzat hartzen da PFEZaren ondorioetarako.\nNola kateatzen da aurreko faktura?\nTicketBAI sistemak esan nahi du faktura bakoitzak aurreko faktura identifikatu behar duela (seriea, zenbakia, data eta sinaduraren lehenengo 100 karaktereak). TicketBAI fitxategian eremu hauek derrigorrezkoak izan ez arren, egoera hori zenbait kasutan betekizun horiek eskatzen ez direlako ematen da (adibidez, lehenengo fakturan edo gailua hondatzen denean).\nKateatzean, faktura bakoitzak aurreko faktura bakar bat izan dezake gehienez ere, hau da, zergapeko baten faktura bakoitzak zergapeko horren faktura bakar baten aurreko faktura izan daiteke.\nKateatzeko betekizuna betetzea fakturazio-sistemaren funtzionamendu-moduaren araberakoa da:\nGailu edo fakturazio gune berak hainbat serietako fakturak jaulkitzen baditu, kateatzearen betekizunak igorritako aurreko faktura identifikatu behar du, gailu edo fakturazio gune horren barne seriea edozein dela ere (adibidez, serie arrunt bateko faktura baten aurretik beste serie bateko faktura zuzentzaile bat jar daiteke).\nEra berean, fakturazio sistema guztiz zentralizatuta dagoen sistema bada, kateatzea sistemak denborazko ordenean igorri duen azkeneko fakturari dagokio.\n“Egin zure Faktura” aplikazioa, hain zuzen ere, fakturazio sistema guztiz-zentralizatu bat bezala funtzionatzen du, beraz, faktura guztiak denborazko ordenean kateatzen ditu.\nFakturazio prozesu desberdinak beharrezkoak badira (fakturazio guneak bezala) erabiltzaile desberdinei era paraleloan arreta emateko, kateatzea prozesu edo fakturazio gune barnean, denborazko ordenean, eman behar da, seriea edozein izanda ere. Kasu honetan fakturazio prozesu edo ilara kopuru bornatua egon behar du, fakturak igortzen dituen enpresa bakoitzak dituen pilaturiko erabiltzaile kopuruari lotuta.\nNola kateatzen da urtean egiten den lehen faktura?\nFakturak urte batean eta bestean igortzen dituen gailua berbera bada, aurreko urtean jaulkitako azken fakturarekin kateatu behar da, nahiz eta serie desberdinarekin egin.\nZein kasutan dago justifikatuta aurreko fakturarekin kateatzea ez egitea?\nJustifikatutako kasu batzuetan ezinezkoa da aurreko fakturarekin kateatzea, besteak beste:\nGailu berri baten lehen faktura jaulkitzen denean.\nZergadunaren lehen faktura jaulkitzen denean.\nGailu bat apurtzen denean eta beste gailu batekin ordeztu behar denean.\nZer ondorio ditu aldaketa batek kateatzeko fakturazio-softwarean?\nKateatzearen baldintza betetzeko, aurreko softwarearen kateatze-datuak lortu ahal izango dira software berriarekin jaulkitzen diren fakturetarako. Softwarea aldatu arren, TicketBAI fitxategiak sisteman gordeta egongo dira, eta, horrela, jaulkitako azken fakturaren informazioa jaso ahal izango da.\nSoilik baldin eta teknikoki ezinezkoa edo oso neketsua bada fitxategi berriak sortzea zergapekoak emandako aurreko fakturaren datuekin, justifikatuta egongo litzateke TicketBAI fitxategia bidaltzea aurreko faktura identifikatu gabe.\nKontuan hartzen al dira baliogabetutako fakturak kateatzeko?\nZer ziurtagiri elektroniko erabil dezaket TicketBAI fitxategi baten sinaduran?\nTicketBAI fitxategiak sinatzeko, honako hauek izango dira erabili beharreko ziurtagiriak:\nPertsona fisikoen ziurtagiri kualifikatuak.\nZigilu elektronikoko ziurtagiri kualifikatuak.\nGailuaren ziurtagiriak. Gailu bakoitzerako nortasun bakarra eskaintzen du, eta fakturak igortzeko erabiltzen den gailuan instalatuta eta hari lotuta dago.\nAutonomoen ziurtagiria: ziurtagiri ez-kualifikatua da, jarduera ekonomikoak aitortzen dituzten pertsona fisikoentzat (autonomoak, esate baterako) igorritakoa eta horren funtzioa da ziurtagiria eskatu duenaren IFZ bermatzea.\nZer ziurtagiri elektroniko erabil dezaket herri-administrazioetako web-zerbitzuetarako TicketBAI fitxategien bidalketa baimentzeko?\nTicketBAI fitxategien bidalketa baimentzeko, erabili beharreko ziurtagiriak sinaduran baimendutako berberak dira:\nEskura al ditzake gailuaren ziurtagiriak ziurtagiriaren jabea izango den eta zergapekoa ez den pertsona batek?\nBai; gailuaren ziurtagiriak eskura ditzake ziurtagiria erabiliko duen eta zergapekoa ez den pertsona batek. Hala ere, ziurtagiria erabiliko duen zergapekoak bere izenean eman behar dio alta Bizkaiko Foru Aldundiaren Egoitza Elektronikoan. Horretarako, gailuaren ziurtagiriaren serie zenbakia jakinarazi beharko du, hurrengo estekak irekitzen duen formularioa betez:\nZer alde dago gailuaren ziurtagiri baten eta erakundearen ordezkariaren ziurtagiriaren artean?\nGailuaren ziurtagiri bat ziurtagiri ez-kualifikatua da eta gailu bakarra identifikatzen du. Erakundearen ordezkariaren ziurtagiria ziurtagiri kualifikatu pertsonala da eta edozein administrazioren aurrean erakundea ordezkatzeko ahalordeak dituen pertsona ordezkatzen du. Euskadiko administrazioen baitan, gailuaren ziurtagiria Ticketbai fitxategiak sinatzeko eta bidaltzeko garaian bakarrik erabil daiteke. Aldiz, erakundearen ordezkariari dagokion ziurtagiria izapidetze ugaritan erabil daiteke.\nGailuaren ziurtagiria sinadurari lotutako PINik gabe instalatzen da; aldiz, erakundearen ordezkariaren ziurtagiria, bere software bertsioan PINik gabe instala daitekeen arren, ez da hori egitea gomendatzen.\nGailuaren ziurtagiriaren iraupena 10 urtekoa da; aldiz, erakundearen ordezkariaren ziurtagiriak 4 urteko iraupena du. Gailuaren ziurtagiria ziurtagiri-ez kualifikatua da eta gailua bakarrik identifikatzen du; erakundearen zigilua dokumentu eta fakturak modu arinean eta erantzunik gabe zigilatzea ahalbidetzen duen zigilua da. Horrek bermatzen du igorri zitzaion erakunde hori bera duela jatorri. Euskadiko administrazioen baitan, gailuaren ziurtagiria Ticketbai fitxategiak sinatzeko eta bidaltzeko garaian bakarrik erabil daiteke. Aldiz, erakundearen zigilua izapidetze ugaritan erabil daiteke. Gailuaren ziurtagiriaren iraupena 10 urtekoa da; aldiz, erakundearen zigiluak 3 urteko iraupena du.\nBerritu al daitezke etorkizunera begira gailuaren ziurtagiriak?\nBai, gailuaren ziurtagiriak etorkizunera begira berri daitezke, iraungitze-data baino 60 egun lehenagotik hasita.\nZer da kode-sinaduren ziurtagiria?\nKode baten iturria eta segurtasuna ziurtatzen duen ziurtagiria da. Software arloko garatzaileek kode-sinaduren ziurtagiriak erabiltzen dituzte software arloko programak, kontrolatzaileak eta aplikazioak modu digitalean sinatzeko. Horiek guztiak, gero, banatu egiten dituzte amaierako erabiltzaileek egiazta dezaten jasotako kodea hirugarren batek ez duela aldatu edo arriskuan jarri.\nKode-sinadurako ziurtagiriek bermatzen dute erabiltzaileek ez dutela exekutatuko den sistema eragileak bidalitako ohartarazpen-mezurik jasoko programa abiarazteko edo instalatzeko garaian.\nhttps://casecurity.org/wp-content/uploads/2016/09/Minimum-requirements-for-the-Issuance-and-Management-of-code-signing.pdf dokumentuak jasotzen ditu ziurtagiri horiek igorri ahal izateko bete beharreko eskakizunak.\nGailuaren ziurtagiria bere izenean Bizkaiko Foru Aldundiaren Egoitzan alta eman duen zergapekoa ez den pertsona batek, erabili dezake gailuaren ziurtagiri hori bere EEELren idatzoharrak bidaltzeko?\nEz, gailuaren ziurtagiria bere izenean alta eman duen pertsonak soilik erabili dezake. Hau da, gailu ziurtagiriak ezin dira erabili hirugarren pertsonen ordezkaritzan.\nEman ahal da gailuaren ziurtagiri baten alta zergapeko bat baino gehiagoren izenean?\nBai. Egoera hau hainbat zergapekoek fakturak egiteko eta EEELren idatzoharrak bidaltzeko gailu bera erabiltzen dutenean ematen da. Kasu honetan, zergapeko bakoitzak ziurtagiriaren serie zenbakia jakinarazi behar dio Foru Ogasunari, dagokion formulario elektronikoa betez.\nErabil al daiteke gailu-ziurtagiri bat hirugarren pertsonen izenean XML TicketBAI fitxategiak sinatzeko?\nSarrerak eta emandako fakturak\nGastuak eta jasotako fakturak\nZein da EEELren idatzoharrak hirugarrenen ordezkari gisa elektronikoki hornitzeko gaikuntza-eskaera egiteko formularioa? ("ordezkari gaitua"ren irudia)?\nEEELren idatzoharrak hirugarrenen izenean elektronikoki hornitzeko gaikuntza eskatzeko formularioa esteka honetan aurki daiteke: https://www.ebizkaia.eus/eu/izapideen-katalogoa?procID=693\nProzedura horren barruan, formulario honetako «izapidetu» botoira jo behar da: EEELren idatzoharrak hirugarrenen ordezkari gisa elektronikoki hornitzeko gaikuntza-eskaera.\nHirugarren horrek bidalketa horiek egiteko behar duen baimena eta bete beharreko baldintzak EEELren zehaztapenak arautzen dituzten 1578/2021 eta 1582/2021 Foru Aginduetan daude araututa.\nZein da idatzoharrak EEELra bidaltzeko gailuen ziurtagiria jakinarazteko formularioa?\nIdatzoharrak EEELra bidaltzeko gailuen ziurtagiria jakinarazteko formularioa hurrengo estekan aurki daiteke: https://www.ebizkaia.eus/es/catalogo-de-tramites-y-servicios?procID=1740\nIzapide honetan gailuaren ziurtagiriaren serie zenbakia informatu behar da. Gailuaren ziurtagiriaren serie zenbakia berreskuratzeko jarraibideak web-orrialde honetako “dokumentazio teknikoan” argitaratuta dagoen dokumentuan aurki daiteke.\nNoiz egin behar dira idatzoharrak 140 ereduko funts-horniduren eta aurrerakinen kapituluan?\nKapitulu honetan, jarduera ekonomikoak egiten dituzten zergadunek aurrerakin edo funts-hornidura gisa jaso dituzten zenbatekoen idatzoharrak egingo dira.\nOro har, eragiketa egiten den unetik gehienez apirilaren 25era, uztailaren 25era, urriaren 25era eta urtarrilaren 31ra arte egin beharko dira idatzohar horiek EEELan, eragiketa zein hiruhilekotan egin den kontuan hartuta, eta, betiere, eragiketa horiei dagokien Balio Erantsiaren gaineko Zergaren likidazioa eta ordainketa egin baino lehen.\nZein da egindako eta jasotako fakturak EEELn idazteko denbora-irizpidea?\nEgindako fakturei dagokienez, egin diren urteari dagokion EEELn idatzi beharko dira.\nJasotako fakturei dagokienez, horiek jaso diren urteari dagokion EEELn idatzi beharko dira; zergadunak jasandako BEZa kentzeko eskubidea justifikatzeko dokumentua eskuratzen duen eguna izango da data hori (BEZari buruzko Foru Arauaren 97. artikulua).\nNola kontsulta daitezke EEELn egindako idatzoharrak?\nBi modu daude EEELn egiten diren idatzoharrak kontsultatzeko:\nWeb zerbitzuen bidez, EEELren sarrera masiboen sistemaren bidez, kapitulu bakoitzeko idatzoharrak kontsultatzeko zerbitzuak erabiliz.\nBFAren EEELren aplikazioan sartuta; Batuz-en webgunean aurreikusitako esteken bidez dago eskuragarri https://www.batuz.eus/eu/eeel. EEELren kapitulu bakoitzean sar daitezke eta egindako idatzoharren bilaketak egin. Bilaketaren emaitzak pantailan agertuko dira eta idatzohar bakoitza lerro batean agertuko da. Bilaketaren informazioarekin “.csv” fitxategi bat deskargatu daiteke.\nZeintzuk dira Eragiketa Ekonomikoen Erregistro-liburuan oharrak egiteko epeak?\nOro har, sarreren, gastuen eta fakturen oharrak eragiketa egiten den unetik apirilaren 25era, uztailaren 25era, urriaren 25era eta urtarrilaren 31ra arte egin beharko dira, eragiketa zein hiruhilekotan egin den kontuan hartuta. Nolanahi ere, eragiketa horiei dagokien Balio Erantsiaren gaineko Zergaren likidazioa eta ordainketa egin aurretik erregistratu beharko dira eragiketak.\nHala ere, enpresa handiek, BEZaren ondorioetarako erakunde-talde batean sartutako enpresek eta hileroko itzulketa-erregistroan sartutako zergadunek eragiketa egin eta 4 eguneko epe orokorrean egin beharko dituzte beren oharpenak, salbuespen gisa izan ezik (IBESko epeak aplikatzen dira).\nEpe barruan egin ez diren idatzoharrak epez kanpo erregistratu beharko dira. Ondorio horietarako, gogorarazten da ezen, Eragiketa Ekonomikoen Erregistro-liburua Bizkaiko Foru Aldundiaren egoitza elektronikoaren bidez eramateko betebeharraren atzerapena zehatu ahal izango dela, ZFAOren 206.2.g) artikuluaren arabera, eta, beraz, gomendatzen da eragiketak Eragiketa Ekonomikoen Erregistro-liburuan jasotzea, horiek egin bezain laster.\nZein informazio jaso behar da EEELn (240 eredua)?\nOro har, EEELk (240 eredua) honako kapitulu hauei dagozkien oharrak bidali behar izatea dakar:\nEgindako fakturen kapitulua.\nSoftware bermatzailearekin egindako fakturak.\nSoftware bermatzailerik gabe egindako fakturak.\nJasotako fakturen kapitulua.\nKapitulu honetan, hala badagokio, inbertsio-ondasunen erregularizazioak baino ez dira adierazi beharko, BEZari buruzko araudiaren arabera.\nErkidegoaren barneko zenbait eragiketen kapitulua.\nKapitulu honetan honako hauei buruzko informazioa eman beharko da:\nPeritu-txostenak edo lanak egiteko ondasunak bidaltzea edo jasotzea. (BEZari buruzko FAren 70.1.7.b art.).\nEuropar Batasunaren barruan ondasunak transferitzea eta eskuratzea. (BEZari buruzko FAren 9.3 eta 16.2 artikuluak)\nOndasunen salmenta kontsignan\nZerga garrantzia duen bestelako informazioa.\nEkitaldian zehar pertsona edo erakunde batek dirutan jasotako 6.000 eurotik gorako zenbatekoak.\nJasotako primak edo kontraprestazioak eta aseguru-erakundeek ordaindutako kalte-ordainak edo prestazioak, fakturarik egiten ez badute.\nBidaiarien eta haien bagajeen garraio-zerbitzuen prestazioak, urtarrilaren 22ko 4/2013 Foru Dekretuaren bidez onartutako fakturazio-betebeharrak arautzen dituen Erregelamenduaren hirugarren xedapen gehigarriaren arabera emandako fakturetan dokumentatzen direnak.\nZein informazio jaso behar da EEELn (140 eredua)?\nOro har, EEELk (140 eredua) honako kapitulu hauei dagozkien oharrak bidali behar izatea dakar:\nEgindako fakturak eta diru-sarreren kapitulua.\nDiru-sarrerak Software bermatzailearekin egindako fakturekin.\nDiru-sarrerak Software bermatzailerik gabe egindako fakturekin.\nFakturarik gabeko diru-sarrerak.\nJasotako fakturak eta gastuen kapitulua.\nGastuak fakturarik gabe.\nInbertsio ondasunen kapitulua.\nKapitulu honetan alta eman beharko zaie jarduerari lotutako ondasun guztiei, BEZari buruzko araudiaren arabera inbertsio-ondasunak diren alde batera utzita, orain arte 140 ereduarekin egin den bezala. Ondasunen alta behin bakarrik egin beharko da. Horrez gain, hala denean, inbertsio-ondasunen erregularizazioari buruzko informazioa ere adierazi beharko da, bai eta jarduerari lotutako ondasunen bajei buruzkoa ere.\nErkidegoaren barneko zenbait eragiketen kapitulua\nPeritu-txostenak edo lanak egiteko ondasunak bidaltzea edo jasotzea. (BEZari buruzko FAren 70.1.7.b).\nEuropar Batasunaren barruan ondasunak transferitzea eta eskuratzea. (BEZari buruzko FAren 9.3 eta 16.2 artikuluak).\nOndasunen salmenta kontsignan.\nFunts hornidurak eta ordejarrien kapitulua.\nKapitulu honetan, jarduera ekonomikoak egiten dituzten zergadunek ordezko gisa edo funts-horniduretan jasotako zenbatekoak jasoko dira.\nZerga garrantzia duen bestelako informazioaren kapitula.\nJarduera bakoitzaren izakinen aldaketa.\nBEZari lotutako higiezinen eskualdaketengatik kontraprestazioan jasotako zenbatekoak.\n6.000 eurotik gorako zenbatekoak, dirutan jasotakoak.\nPosible al da fakturazio-gailu gisa erabiltzen den terminal batek oharrak bidaltzea EEELri?\nBai. Kasu horretan, terminalak jaulkitako fakturen TicketBAI fitxategiak sortuko lituzke. Hala eta guztiz ere, TicketBAI fitxategia Administrazioari bidali behar zaio, EEELren idatzoharren barruan. Pertsona fisikoen kasuan, errentari buruzko datu jakin batzuk adierazi behar dira, hala nola jardueraren epigrafea eta PFEZaren sarreraren zenbatekoa BEZaren zerga-oinarriaren berdina den eragiketa bat den. Terminalak errenta-datu horiek "automatikoki" gehitu baditzake, EEELren idatzoharrak zuzenean bidal daitezke terminaletik.\nBEZaren Foru Arauaren arabera enpresaburuaren definizioa betetzen duten baina PFEZaren Foru Arauaren arabera jarduera ekonomikorik garatzen ez duten pertsona fisiko errentatzaileek nahitaez izan behar al dute EEEL?\nEz. Hala ere, zergapeko horiek BEZaren Hileko Itzulketen Erregistroan inskribatu nahi badute eta, beraz, BEZaren erregistro-liburuak IBESren bidez eraman behar badituzte, bai, EEEL eraman beharko dute, eta horrela ulertuko da IBES beteko luketela.\nSinatutako farmazia-prestazioko itun/hitzarmenen ondorioz hainbat erakundek finantzatutako sendagaien ondoriozko salmenta eta diru-sarrerak direla eta, nola jardun behar du farmazia batek?\nFarmaziek beren salmentengatik egiten dituzten XML TicketBAI fitxategietan eta TicketBAI fakturetan jaso behar diren datuak.\nBai XML TicketBAI fitxategietan, bai TicketBAI fakturetan, saldutako produktuen BEZaren zerga-oinarria erakunde ezberdinek farmazia-prestaziorako sinatutako hitzarmenen/itunen arabera finantzatutako zenbatekoa deskontatu ondoren kalkulatu behar da.\nFarmazia-prestaziorako sinatutako hitzarmen/itunen hileko likidazioa.\nLikidazio horren informazioa Eragiketa Ekonomikoen Erregistro Liburuan (EEEL) jaso beharko da, "Sarrerak eta jaulkitako fakturak" kapituluan, "Fakturarik gabeko sarrerak" (1.3) azpikapituluan.\nOharpen hori BFAren EEEL betetzeko aplikazioaren bidez egin daiteke (https://www.batuz.eus/es/lroe helbidean azaldutako lotune edo esteken bidez lor daitekeena) edo Batuz-era egokitutako eta “fakturarik gabeko diru-sarrerak” azpikapitulua eramatea aurreikusten duen software komertzial baten bidez.\nIdatzohar hori zergadunak eta zergadunaren ordezkari fiskalak egin dezakete.\nHona hemen zeintzuk izango diren idatzohar horren xehetasunak:\nDiru-sarrera mota = Aparteko diru-sarrerak eta bestelakoak (73, 77 eta 79 azpitaldeak)\nEragiketa-data: Likidazioa dagokion hilaren azken eguna.\nEragiketaren deskripzioa: [Hilabete](e)ko Elkargoaren likidazioa.\nIzen-abizenak eta sozietate-izena BIZKAIKO FARMAZEUTIKOEN ELKARGO OFIZIALA\nJarduera (EJZren epigrafea): 165210 - FARMAZIAK: SENDAGAIEN, OSASUN-PRODUKTUEN ETA HIGIENE PERTSONALAREN TXIKIZKAKO MERKATARITZA\nPFEZren sarreraren zenbatekoa: Elkargoaren “Bitartekaritzagatiko ordainketen likidazioa” deritzon hileko agiriaren zenbatekoa [Ordainketak guztira – Osasun eta beste erakunde batzuen deskontuak].\nNola adierazi behar da «PFEZ sarreraren zenbatekoa» faktura zuzentzaileen idatzoharretan?\nFaktura zuzentzailea edozein dela ere (ordezteagatik edo aldeengatik– Ikusi ohiko galderak, 48.etik 52.era–), idatz-oharraren “PFEZ sarreraren zenbatekoa” eremuan diferentzia egiten bete beharko da, salbu eta zuzendutako fakturaren zenbateko berak baina negatiboan dituen faktura arrunt bat jaulkitzen bada (“abono” gisa ezagutzen da), eta ondoren ordezteko faktura zuzentzaile bat.\nHau da, “PFEZaren sarreraren zenbatekoa” eremuan, zuzentzen ari den fakturari dagokion PFEZaren sarreraren zenbatekoarekiko alde positiboa edo negatiboa jarri beharko da.\nAdibidez, 48. ohiko galderan ordezteko faktura egiteko jasotako kasuan:\nJarduteko bi modu bereizten dira ordezteko faktura zuzentzaile bat erregistratzeko:\n«Ordezko zuzenketaren zenbatekoa» blokearen barruan, hauei buruzko informazioa emanez: «zuzendutako oinarria», «zuzendutako kuota», eta, hala badagokio, «errekargu kuota zuzendua».\nFaktura zuzentzaileko zerga-oinarriak, zergaren kuotak eta –hala badagokio— baliokidetasun-errekarguak zuzentzen ari den fakturakoak ordeztuko dituzte.\nAdibidez: 1.000 €-ko zerga-oinarriko eta 210 €-ko kuotako "1" zenbakidun faktura zuzenduko da; izan ere eragiketaren zerga-oinarriak 800 € izan behar zuen eta kuotak, 168 €.\n“1” zenbakidun fakturari dagokion PFEZaren sarrera 1.000 €- koa da (PFEZn kontuan hartu behar den sarrera BEZaren zerga oinarriaren bera da).\nOrdezteko faktura zuzentzaileak informazio hau emango du:\nFakturaren goiburuko datuak\nZuzendutako oinarria («Ordezko zuzenketaren zenbatekoa» blokea): 1.000.\nZuzendutako kuota («Ordezko zuzenketaren zenbatekoa» blokea): 210.\nZuzendutako fakturaren faktura-zenbakia: 1\nZuzendutako faktura jaulki den eguna.\nZergaren kuota: 168.\nFakturaren guztizko zenbatekoa. 968.\nOrdezteko faktura zuzentzailearen idatz-oharrean honako hau adierazi beharko da errentaren datuen atalean:\n“PFEZn zenbatu behar den sarrera ez da BEZaren Oinarria” eremuan: “S” (PFEZn kontuan hartu behar den sarrera ez da faktura zuzentzailearen BEZaren Zerga-oinarria -800€-).\n“PFEZ sarreraren zenbatekoa” eremuan:-200 €.\n«Ordezko zuzenketaren zenbatekoa» blokearen barruan, hauei buruzko informaziorik ez emanez: «zuzendutako oinarria», «zuzendutako kuota», eta, hala badagokio, «errekargu kuota zuzendua».\nKasu hau da: faktura zuzentzailea eman aurretik, zuzendutako fakturaren zenbateko berak dituen faktura bat eman da, baina negatiboan.\nOndorengo faktura zuzentzailean, zerga-oinarriaren, zergaren kuotaren eta —hala badagokio– baliokidetza-errekarguaren kuotaren zenbateko zuzenak adieraziko dira, eta ez dira beteko eremu hauek: «errekargu kuota zuzendua» blokeko «zuzendutako oinarria» eta «zuzendutako kuota», ez eta, hala badagokio, «zuzendutako errekarguaren kuota» (faktura negatiboarekin ezabatu baitira).\nLehenengo, faktura arrunt bat eman beharko da, zuzendutako fakturako zenbatekoak negatiboan adierazita. Faktura hori ez da faktura zuzentzailea. Faktura banakatzean, honako hauek adierazi beharko dira:\nFakturaren guztizko zenbatekoa. -1.210.\nFaktura honi dagokion PFEZren sarrera -1.000 €-koa da (PFEZn kontuan hartu behar den sarrera BEZaren zerga oinarriaren bera da).\nOndoren ordezteko faktura zuzentzaile bat eman beharko da, datu hauekin:\nFaktura honi dagokion PFEZren sarrera 800€-koa da (PFEZn kontuan hartu behar den sarrera BEZaren zerga oinarriaren bera da).\nNola adierazi PFEZ sarrera TicketBAI fakturan, PFEZaren kobrantza- eta ordainketa-irizpidea erabiltzen badugu?\nPFEZaren ondorioetarako kobrantza- eta ordainketa-irizpidea hautatu duen zergadun batek faktura bat jaulkitzen duenean, faktura «Diru-sarrera eta egindako fakturak» kapituluan idatziko da, «Kobrantza- eta ordainketa-irizpidea» laukia markatuta. Kasu horretan, «PFEZ sarreraren zenbatekoa» ez da kontuan hartuko sortutako zenbateko gisa zerga horren ondorioetarako; izan ere, eragiketaren kobrantza/kobrantzak gertatu ahal sortuko da sarrera.\nHorregatik, PFEZaren ondorioetarako diru-sarreraren sortzapena dakarren/dakarten eragiketaren kobrantza edo kobrantzak, gertatzen direnean, "Kobrantzei buruzko informazio gehigarria" atalean idatzi beharko dira.\nNola ematen da TicketBAI faktura bat BEZaren arabera zerga aplikatzen den lurraldetik kanpo dagoen zerbitzu bat emateagatik?\nBEZaren arabera, zerbitzu-prestazio bat zerga aplikatzen den lurraldetik kanpo dagoenean (penintsula eta Balearrak), TicketBAI fitxategian lotu gabe egotearen arrazoi gisa “RL” gakoa adierazi beharko da (Zergapetu gabea, lokalizazio-arauengatik), eta lotu gabeko zenbatekoa sartu beharko da. Ez da adierazi behar BEZari lotutako zenbateko bat denik, subjektu pasiboaren inbertsioarekin (ikus ohiko galdera, 83. zk.).\nHartzailea atzerritarra bada (IDBestea motakoa edo Nrekin hasten den IFZ duena) eta faktura osoa bada, eragiketa motaren araberako banakapena erabili beharko da, zerbitzu-prestazioa dela adierazita.\nNola erregistratu behar dira bidaia-agentzien araubide bereziari lotutako eragiketak?\nBidaia-agentzien araubide bereziari lotutako eragiketetan, bereizi egin beharko dira XML TicketBai fitxategian jasotzen diren datuak eta fakturan jasotzen direnak.\nXML TicketBai fitxategian, BEZaren eta zerga-arloan garrantzia duten eragiketen araubide bereziaren gakoa (05 – Bidaia-agentzien araubide berezia) adierazi beharko da, fakturaren zenbateko osoa, zerga-oinarria (marjina gordina) eta jasanarazitako kuota adierazita. Fakturaren zenbateko osoa ez da bat etorriko BEZaren ondorioetarako kontzeptuen baturarekin (zerga-oinarria gehi kuota).\nHala ere, BEZaren FAren 142. artikuluaren arabera, ez da beharrezkoa izango fakturan jasanarazitako BEZaren kuota bereizita jasotzea, eta, hala badagokio, eragiketaren prezioaren barruan dagoela ulertu beharko da. Gainera, araubide berezi hori aplikatu dela adierazi beharko da.\nBidaia baten salmenta-prezioa (BEZa barne) = 10.000\nBidaiaren kostuaren prezioa (zergak barne) = 8.000\nMarjina gordina = 10.000 – 8.000 = 2.000\nBEZaren zerga-oinarria = 2.000x1,21 = 1.656,89\nBEZ tasa = % 21\nBEZ kuota = 347,11\nXML TicketBai fitxategian honako hau jaso beharko da:\n05. gakoa. Bidaia-agentzien araubide berezia\nSalbuetsi gabeko mota: S1 (Subjektu pasiboaren inbertsiorik gabe)\nZerga-oinarria (1.656,89), zerga-tasa ( % 21), zerga-kuota (347,11)\nFakturan honako hau agertuko da (adibidez):\nBesteren bitartekoekin norberaren izenean emandako bidaia-zerbitzuak\nUnitateko zenbatekoa: 10.000 €\nGuztira (BEZ barne): 10.000 €\nEgindako faktura, bidaia-agentzien araubide berezia aplikatuta\nJasanarazitako BEZaren kuota, zerbitzuaren guztizko prezioan sartuta (BEZaren FAren 142. artikulua)\nNola erregistratzen dira fakturazio-betebeharrei buruzko Araudiaren 3. xedapen gehigarrian xedatutakoaren babesean fakturatzen duten bidaia-agentzien zerbitzu-prestazioak?\nFakturazio-betebeharrei buruzko araudiaren 3. xedapen gehigarrian xedatutakoaren babesean bidaia-agentziek aire bidez eta besteren kontura egiten dituzten bidaiarien eta haien ekipajeen bitartekaritza- eta garraio-zerbitzuak (bidaiarien eta haien ekipajeen garraioa, ostalaritza, jatetxeak, epe laburreko garraiobideen errentamendua, museoetarako bisitak eta bidaia-aseguruak, besteak beste) faktura batean jaso beharko dira, TicketBai sistemaren baldintzak betez. Faktura honela egin beharko da:\nBesteren izenean eta besteren kontura emandako zerbitzuetarako, BEZaren eta zerga-arloan garrantzia duten eragiketen araubide bereziaren gakoa hautatu beharko da (09) «Bidaia-agentziak bitartekari gisa edo inoren kontura ari direneko zerbitzu-prestazio batzuk fakturatzea» (Fakturazio-betebeharrei buruzko Araudiaren 3. xedapen gehigarria).\nXehetasun-lerroan, emandako zerbitzuak eta zerga-oinarria, tasa eta jasanarazitako BEZaren kuota jaso beharko dira.\nFakturan bertan norberaren izenean emandako bitartekaritza-zerbitzuak jasotzen badira, gainera, 01 gakoa hautatu beharko da: Araubide orokorreko eragiketa eta hurrengo balioetan jasota ez dagoen beste edozein kasu. Eragiketa horiek fakturan bertan islatu beharko dira, baina beste xehetasun-lerro batean.\nNola erregistratu behar dira ondasun erabilien, arte-objektuen, antzinako objektuen eta bilduma-objektuen araubide bereziari lotutako eragiketengatik emandako fakturak?\nOndasun erabilien, arte-objektuen, antzinako objektuen eta bilduma-objektuen araubide bereziari lotutako eragiketetan, bereizi egin beharko dira XML TicketBai fitxategian jasotzen diren datuak eta fakturan jasotzen direnak.\nXML TicketBai fitxategian, BEZaren eta zerga-arloan garrantzia duten eragiketen araubide bereziaren gakoa eremuan, 03 balioa jasoko da.\nFakturaren zenbateko osoa, zerga-oinarria (BEZaren Foru Arauaren 137. artikuluan xedatutakoaren arabera kalkulatua, eragiketa bakoitzaren marjinagatik edo etekin globalagatik), tasa eta jasanarazitako kuota adieraziko dira, ezagutzen badira.\nEzagutzen ez badira, fakturaren guztizko zenbatekoa adieraziko da, zerga-oinarria zeroan utziko da eta ez dira jasoko jasanarazitako tasa eta kuota.\nFakturaren zenbateko osoa ez da bat etorriko BEZaren ondorioetarako kontzeptuen baturarekin (zerga-oinarria gehi kuota).\nBEZaren Foru Arauaren 138. artikuluaren arabera, araubide berezi hori aplikatu behar zaien eragiketak dokumentatzen dituzten fakturetan, subjektu pasiboek ezingo dute bereizita kontsignatu jasanarazitako kuota, eta eragiketaren guztizko prezioaren barruan dagoela ulertu behar da.\nEra berean, araubide berezi hori aplikatu dela adierazi beharko da fakturan.\nNola fakturatu eta erregistratu behar da ordainketa aurreratu bat EEEL-140 aplikazioan?\nHorrela ezartzen du BEZaren Foru Arauaren 75.Bi artikuluak: «Aurreko atalean xedatutakoa gorabehera, zerga egitatea gauzatu baino lehenagoko ordainketa aurreratuak sortzen dituzten eragiketa kargagarrietan, benetan hartzen den zenbatekoengatiko prezioaren guztizko edo zatikako kobrantzaren unean izango du Zergak sortzapena».\nBeraz, faktura bat egin behar da aurrerakina kobratzeko unean TicketBai sistemaren baldintzak betez (eragiketa BEZetik salbuetsita egon edo ez).\nZergapeko egitatea gauzatzen denean (ondasunak entregatzea edo zerbitzuak ematea), bigarren faktura bat egin beharko da, TicketBai sistemaren baldintzak ere betez, eta aurrerakina deskontatu beharko da bertan.\nHala ere, aurrerakin bat jasotzen denean, aurreratutako zenbatekoari dagokion BEZa sortzen da, baina ez beti PFEZn dagokion diru-sarrera.\nHori dela eta, PFEZeko sarrera sortzen ez bada, aurrerakinaren EEEL-140 liburuko idatzoharrean adierazi beharko da PFEZaren sarreraren zenbatekoa zero dela, PFEZaren ondorioetarako informazioan. Horrez gain, «Bai» laukitxoa markatu beharko da, PFEZean zenbatu beharreko sarrera BEZaren zerga-oinarria ez beste bat bada.\nBehin betiko fakturarekin, ordaintzeke dagoen zenbatekoaren BEZaren zatia bakarrik sortuko da, baina PFEZn zenbateko osoa erregistratu beharko da, aurrerakinean ez baitzen inolako diru-sarrerarik egin.\n240 izanez gero, BEZaren datuak baino ez lirateke jarri beharko, pertsona juridikoaren sarreraren zatia kontabilitatean islatu beharko baita.\nNola gehitzen zaio TicketBAI fitxategia Eragiketa Ekonomikoen Erregistro-liburuari?\nXML TicketBAI fitxategiak ez dira zuzenean bidaltzen, baizik eta mezu hauen barruan bidaltzen dira, Base64an kodetutako TicketBAI eremuan:\nLROE_PF (140) 1 -Egindako fakturak eta diru-sarrerak, 1.1- Diru-sarrerak Software bermatzailearekin egindako fakturekin.\nLROE_PJ (240) 1 - Egindako fakturak, 1.1 Software bermatzailearekin egindako fakturak.\nBizkaiko Foru Aldundiak eskuragarri jarri duen doako “Egin zure faktura” aplikazioa erabiliz jaulkitako fakturen kasuan, TicketBAI fitxategia automatikoki erregistratuko da aplikazioaren erabiltzailearen Eragiketa Ekonomikoen Erregistro-liburuan\nZein kasutan erabili behar dira EEELren 1.2 azpikapitulua?\nEEELren 1.2 azpikapitulua ("Diru-sarrerak Software bermatzailerik gabe egindako fakturekin" 140 ereduan edo "Software bermatzailerik gabe egindako fakturak" 240 ereduan) kasu hauetan erabili beharko da:\nTicketBAI betetzetik salbuetsita dauden eragiketei dagozkien idatzoharrak egiteko, hala badagokio. 5. zenbakia duen maiz egiten den galderan informazio gehiago aurki dezakezu TicketBAI baldintzak betetzetik salbuesteko kasuei buruz.\nSoftware bermatzailearekin egin diren baina Ogasunari TicketBAI fitxategiaren (EEELren 1.1 azpikapitulua) idatzoharra igorri zaionean eskema edo baliozkotzeak ez betetzeagatik baztertu den fakturei buruzko informazioa igortzeko. Operatibo hori maiz egiten den 160. galderan azaltzen da.\nHondatutako gailu batek emandako eta berreskuratu ezin diren TicketBAI fitxategietako informazioa bidaltzeko (ikusi 23. ohiko galdera).\nNola erregistratzen da subjektu pasiboa inbertitzen duen eragiketa bat (Balio Erantsiaren gaineko Zergari buruzko azaroaren 9ko 7/1994 Foru Arauaren 84. artikuluaren 1. idatz-zatiaren 2 eta 4. atala), baldin eta ondasun eta zerbitzuen batasun barruko eskuraketez bestelako eragiketetatik badator?\nEragiketaren hartzaileak jasotako fakturaren datuak erregistratuko ditu, eta "Subjektu pasiboaren Inbertsioa" eremuan jasoko ditu. Faktura horri dagokion jasandako kuota kalkulatu eta kontsignatu beharko du, baita «kuota Kenkagarria» eremua bete ere.\nEz da daturik erregistratuko jaulkitako sarreren eta fakturen kapituluan (140)/jaulkitako fakturen kapituluan (240)\nNola erregistratzen dira Ondasun eta Zerbitzuen Batasun barruko eskuraketak?\nBatasuneko hornitzailearengandik jasotako faktura idatzi beharko da jasotako gastuen eta fakturen kapituluan (140)/jasotako fakturen kapituluan (240), eta BEZ IFZ (02 balioa, "ID" eremuan, "Identifikazio mota bizi den herrialdean" eremuan) eta Batasun barruko Operadore Zenbakiaren bidez identifikatuko da. "Herrialde kodea" eremua ez da nahitaezkoa izango.\n"BEZ araubideko kodea" eremuan, ondasunei eta zerbitzuak emateari buruzko batasun barruko 09 eskuratze-balioa jasoko da. Bestalde, faktura horri dagokion "jasandako BEZ kuota" kalkulatu eta kontsignatu beharko da, baita "BEZ kuota kengarria" eremua bete ere.\nKasu horietan, ez da "inbertsio Subjektu Pasiboa" eremuarekin informatu behar. Eremu hori bakarrik erabiltzen da aitortzailea zergaren subjektu pasiboa denean, Balio Erantsiaren gaineko Zergari buruzko azaroaren 9ko 7/1994 Foru Arauaren 84. artikuluaren 1. idatz-zatiko 2 eta 4. zenbakietan xedatutakoaren arabera, baldin eta ondasun eta zerbitzuen batasun barruko eskuraketez bestelako eragiketetatik badator.\nNola erregistratzen dira fakturazio-betebeharrak arautzen dituen erregelamendua onartzen duen Bizkaiko Foru Aldundiaren urtarrilaren 22ko 4/2013 FORU DEKRETUAREN 16.1 artikuluan aipatzen diren nekazaritza-, basogintza- edo arrantza-konpentsazioen ordainagiriak?Nola erregistratzen dira 3. artikuluan aipatzen diren nekazaritza-, basogintza- edo arrantza-konpentsazioen ordainagiriak?\nOrdainagiria egin duenak jasotako gastuen eta fakturen kapituluan (140)/jasotako fakturen kapituluan (240) erregistratuko du, "F6 Bestelako egiaztagiriak" faktura motarekin eta honako BEZ araubidearen gakoarekin: "02 Nekazaritzako, abeltzaintzako eta arrantzako araubide bereziari atxikitako pertsonei erosketetan enpresaburuek konpentsazioak ordaintzeko eragiketak".\nKonpentsazioa kalkulatzeko oinarria izango da zerga-oinarria, eta fakturaren zenbateko osoa guztizko kontraprestazioa.\n“Zerga-tasa” eta “jasandako kuota” eremuak hutsik utziko dira, eta “konpentsazio-ehunekoa REAGYP” eta “konpentsazio-zenbatekoa REAGYP” eremuak osatuko dira; “BEZ kengarria” gisa, konpentsazio kengarriaren zenbatekoa esleituko da.\nHainbanaketari buruzko informazioa eman behar al da jasotako gastuen eta fakturen kapituluaren bidez (140)/jasotako fakturen kapituluaren bidez (240)?\nEz. Aplikatu beharreko hainbanaketaren ehunekoari buruzko informazioa dagokion BEZaren autolikidazio-ereduan eskainiko da.\nHala ere, jasotako fakturak jasotako gastuen eta fakturen kapituluan (140)/jasotako fakturen kapituluan (240) jasotzean, BEZ kuota kengarria eremua behin-behineko hainbanaketa aplikatuta bete beharko da, jasandako BEZaren kuota kengarriaren kalkuluari eragiten dioten beste inguruabar batzuk ere izan behar diren arren.\nZer dokumentu erregistratzen dira "F6: kontabilitate-egiaztagiriak" faktura-mota kodearekin?\nBi dokumentu mota ditu:\nEragiketaren kontabilitate-idatzoharraren euskarri den edozein dokumentu, egiten duena Erkidegoan finkatuta ez dagoen enpresaburu edo profesional bat denean (fakturazio-betebeharrak arautzen dituen Erregelamendua onartzen duen Bizkaiko Foru Aldundiaren urtarrilaren 22ko 4/2013 Foru Dekretuaren 2.4. artikulua).\nFakturatzat hartzen ez diren baina kenkarirako eskubidea ematen duten dokumentuak. Liburuaren titularrak esleitzen dien zenbakiarekin erregistratuko dira; zenbaki hori ezin da izan data eta jaulkitzaile bereko beste baten berdina.\nAdibideak: higiezina salerosteko eskritura publikoa, fakturarik egin ez bada, nekazaritza, basogintza edo arrantza-konpentsazioen ordainagiriak, aipatutako Fakturazio Erregelamenduaren 16.1 artikuluan aipatzen direnak.\nZer baldintza bete behar dira jasotako fakturen laburpen-idazpenak egiteko?\nBEZaren Erregelamenduaren 64.5 artikuluaren arabera, jasotako fakturen laburpen-idazpenak egin ahal izango dira honako baldintza hauek betetzen direnean:\nFakturak data berean jasotzen badira.\nHornitzaile bakar batengandik badatoz.\nEragiketen zenbateko osoa, BEZik gabe, ez bada 6.000 eurotik gorakoa izango.\nFaktura bakoitzean dokumentatutako eragiketen zenbatekoa ez bada 500 eurotik gorakoa, BEZa barne hartu gabe.\nNahitaezkoa al da BEZ kuota kengarriari buruzko informazioa ematea?\nBai, jasotako gastuen eta fakturen kapitulurako (140)/jasotako fakturen kapitulurako (240). Hainbanaketa aplikatzen bada, "BEZ kuota kengarria" kontsignatu beharko da, behin-behineko kenkariaren ehunekoaren arabera.\nFaktura sinplifikatu bat erregistratzean, zerga-kuota banakatu behar al da?\nOro har, ez da beharrezkoa.\n"F2", "F4" (fakturen laburpen-idazpena) eta "R5" (faktura sinplifikatu baten faktura zuzentzaile baterako) gakoak markatuta, BEZaren zerga-oinarria eta fakturaren guztizko zenbatekoa baino ez dira bete beharko. Ezin da "BEZ kuota kengarria" eremua adierazi. Honako eremu hauek bai adieraz daitezke: "zerga-tasa" eta "jasandako BEZ kuota".\nZehazki, 140 ereduari dagokionez, "gastuaren kontzeptua" adierazi behar da, hala badagokio, "gastuari lotutako ondasunaren/taldearen erreferentzia", eta "PFEZren gastuaren zenbatekoa".\nErakunde batek helbideratzeko aduana-erraztasuna aitortuta badu (zenbait ADBren zor bateratua sortzen duen bulegoa), nola egiten da erregistroa?\nADB bakoitza F5 kodearekin eta dagokion onarpen-datarekin erregistratu beharko da. Hala ere, ADB horiek data berean erregistratzen badira kontabilitatean, horniketarako epea berbera izango da, eta guztiak batera bidali ahal izango dira.\nErregistratu behar da eragiketa salbuetsi bat jasotzen duen faktura bat?\nBai, kontuan hartuta fakturaren zenbatekoari dagozkion eremuetan "zerga-oinarria" baino ez dela kontsignatu beharko, eta "BEZ kuota kengarria" zero balioarekin agertu beharko dela.\nNoiz egin behar dira idatzoharrak 240 ereduaren inbertsio-ondasunen kapituluan?\n240 ereduko inbertsio-ondasunen kapituluan idatzoharrak egin behar dira soilik zergadunaren inbertsio-ondasunen kuota kengarriak BEZaren ondorioetarako erregularizatu behar direnean, BEZaren Foru Arauaren 107. artikuluan jasotako baldintzak betetzen direlako.\nInbertsio-ondasunak erregularizatzea bidezkoa bada, erregularizazio hori, oro har, urtearen amaieran egingo da (une horretan, urte horri dagokion behin betiko kenkariaren ehunekoa eta jasanarazpena jasan zen urtean nagusitu zen kenkariaren ehunekoa alderatuko dira). Beraz, kasu horretan, inbertsio-ondasunaren erregularizazioaren idatzoharra kapitulu honetan egiteko epea hurrengo urteko urtarrilaren 31ra artekoa izango da.\nHala ere, inbertsio-ondasuna erregularizatzeko arrazoia ondasun horren eskualdaketa bada, BEZaren kuoten erregularizazioaren idatzoharra kapitulu honetan egiteko epea eragiketa egiten den unetik apirilaren, uztailaren edo urriaren 25era artekoa izango da, edo urtarrilaren 31ra artekoa, eragiketa zein hiruhilekotan egin den kontuan hartuta.\nNola erregistratzen dira PFEZren jarduera ekonomikoen etekinen ondare-irabaziak eta ondare-galerak EEELn?\nOndare-irabaziak edo ondare-galerak jarduerari atxikitako ondasun baten eskualdaketarekin lotuta daudenean:\nEragiketa " Egindako fakturak eta diru-sarrerak" kapituluan erregistratu beharko da, 1.1 azpikapituluan – Diru-sarrerak Software bermatzailearekin egindako fakturekin edo 1.2 azpikapituluan -Diru-sarrerak Software bermatzailerik gabe egindako fakturekin. PFEZren ondorioetarako diru-sarrera BEZaren zerga-oinarriaren desberdina dela adierazi beharko da, eta PFEZn zenbatu beharreko sarrera zero dela adieraziko da.\n"Atxikitako ondasunak eta/edo inbertsiokoak" kapituluan, baja eman beharko zaio eskualdatutako ondasunari, "Arrazoia" eremuan "T-Transmisioa" gakoa jarriz, eta ondare-irabazia edo -galera adieraziko da.\nOndare-irabazia edo ondare-galera jarduerari lotutako ondasunak eskualdatzetik eratortzen ez bada:\n"Inbertsio ondasunak" kapituluan, baja eman beharko zaio eskualdatutako ondasunari, "Arrazoia" eremuan "Beste batzuk" gakoa jarriz, eta ondare-irabazia edo ondare-galera adieraziko da.\nZer da Batuz kenkaria? Zer sustatzen du? Non arautzen da?\nBatuz sistemara behartuta dauden zergadunen PFEZaren edo sozietateen gaineko zergaren kuota murrizteko aukera ematen duen kenkaria da; zehazki, Batuz sistema ezartzeko beharrezkoak diren eta 2020, 2021, 2022 eta 2023 urte naturaletan egiten diren inbertsio eta gastuen %30 murrizteko aukera ematen du. Hauek ematen dute kenkaria egiteko eskubidea:\nEkipamenduak eta terminalak eskuratzeak, softwarea eta lotutako periferikoak barne, Batuz-en betebeharrak bete ahal izateko.\nJardueraren barruan egindako ondasun-emateak eta zerbitzu-prestazioak dokumentatzen dituzten erregistroei dagozkien betebeharrak betetzeko ezarri beharreko sinadura elektronikoko softwarea eskuratzeak.\nEkipamendu eta sistema horiek instalatu eta ezartzeak.\nBatuz kenkaria Batuz sistema ezartzen duen uztailaren 15eko 5/2020 Foru Arauan ezarritako xedapen hauetan arautzen da: sozietateen gaineko zergari buruzko foru-arauaren hogeita bosgarren xedapen iragankorra, pertsona fisikoen errentaren gaineko zergari buruzko foru-arauaren hogeita bederatzigarren xedapen iragankorra, eta ez-egoiliarren errentaren gaineko zergari buruzko foru-arauaren bigarren xedapen iragankorra.\nBatuz kenkaria 2022 eta 2023 urteetara luzatzen duen foru araua oraindik aprobatu gabe dago.\nZein alditako inbertsio eta gastuek izan dezakete Batuz kenkaria?\n2020 eta 2023 bitarteko urte naturaletan (hau da, 2020ko urtarrilaren 1etik 2023ko abenduaren 31ra) egindako inbertsio eta gastuek soilik emango dute Batuz kenkarirako eskubidea, zergadunaren zergaldia edozein izanda ere.\nHau da, Sozietateen gaineko zergaren zergadunentzat, 2020 eta 2023 bitarteko urte naturaletan egindako inbertsioak eta gastuak baino ez dira pizgarriak izango, baita inbertsio eta gastu horiek 2019. urtean hasitako eta 2020. urtean amaitutako zergaldi batean edo 2023. urtean hasitako eta 2024. urtean amaitutako zergaldi batean sartzen badira ere, zergadunaren aldia urte naturalarekin bat ez datorrenean.\nZer gastu eta inbertsio sustatzen ditu Batuz kenkariak?\nKenkariak barne hartzen ditu Batuz sistema ezarri ahal izateko 2020tik 2023ra bitartean egindako jarduerei dagozkien gastuak eta inbertsioak, hau da, zergadunak sistema 2024ko urtarrilaren 1etik aurrera bete ahal izateko beharrezkoak diren software-baliabide materialak eta ekipo informatikoak edukitzeko.\nSoftwareari dagokionez, prozesu hau bai sistema informatikoaren egokitzapena bai eguneratzea izan daiteke, edota Batuz proiektuak ezartzen dituen betebeharrak betetzea ahalbidetzen duen sistema informatiko berri baten ezarpena.\nKenkariaren oinarria Batuz proiektuarekin erlazioa duten moduluen egokitzapen, garapen edo eguneratzearen kostuak zehaztuko du. Batuz proiektuak enpresa baten fakturazio sisteman eta kontabilitatearen eramatean eragina dauka funtsean eta ez du eraginik beste arlo batzuetan (adibidez giza baliabideen kudeaketan, biltegien kontrolean, ordainketa eta kobratze kudeaketan etab.)\nKenkaria justifikatzeko kasu bakoitzean egokia den dokumentazioa eman behar da, adibidez, ekipo informatikoen erosketen fakturak edo softwarearen eskuratzearen edo harpidetzaren fakturak, enpresa informatikoak kostuarekiko egiten duen balorazioa fakturak Batuz proiektuak eskatzen duena baino helmen zabalagoa duenean, zergadunak berak egiten duen kostuaren balorazioa barneko garapena denean eta hirugarrenekin kontratatzen ez denean, etab.\nZer zergadunek aplikatu dezakete Batuz kenkaria?\nZergadun hauek aplikatu dezakete Batuz kenkaria:\nJarduera ekonomiko bat egiten duten pertsona fisikoek.\nPertsona juridikoek eta sozietateen gaineko zergaren gainerako erakunde zergadunek. Bereziki eta salbuespenez, ondare-sozietatetzat hartzen diren sozietateen gaineko zergaren zergadunek sortu eta aplikatu dezakete kenkari hori.\nEstablezimendu iraunkor baten bidez jarduten duten zergadun ez-egoiliarrek.\nSozietateen gaineko zergan, zer baldintzatan aplikatu daiteke Batuz kenkaria? Eragiten dio gutxieneko tributazioaren arauak? Eragiten die kuota likidoaren gaineko 100eko 35eko edo 100eko 70eko mugek?\nBatuz kenkaria kuota osoari aplikatzen zaion kenkaria da; beraz, kuota likidoa 0ra murriztu dezake. Hau da, kenkari horren aplikazioa ez du mugatzen gutxieneko tributazioaren arauak. Era berean, kenkari horren aplikazioari ez diote eragiten kuota likidoaren gaineko kenkarietarako aurreikusitako aplikazio-mugek (kuota horren 100eko 35 edo 100eko 70), baina mugatzen dute zergaren benetako kuota kalkulatzeko inbertsioengatiko eta gastuengatiko kenkari gehienen ordez aplikatzea.\nZer epetan, gehienez, aplikatu daiteke Batuz kenkaria?\nKenkaria sortu zen urtea eta hurrengo 30 urteak. Hau da, zergadunaren kuota nahikoa ez izateagatik onura fiskal hori sortzeko aldian kendu ez diren Batuz kenkariaren kopuruak hurrengo hogeita hamar urte jarraituetan amaitzen diren zergaldien aitorpenetan aplikatu ahal izango dira.\nBadu eraginik Batuz kenkaria izateko eskubidea ematen duten gastu eta inbertsio berberengatik dirulaguntza bat jasotzeak?\nBai. Kenkariaren oinarria kalkulatzeko, murrizketa hau egin beharko da: inbertsio eta gastu horiek egiteko jasotako dirulaguntzen gainean portzentaje bat aplikatzearen ondoriozko zenbatekoa, hain zuzen, 100 eta kenkari hau aplikatzen duen erakundeari aplikatzekoa den karga-tasaren arteko diferentziaren ondoriozko portzentajea aplikatzearen ondoriozkoa.\nNormalean, ondasunak eta zerbitzuak eskuratzeagatik kengarria ez den jasandako Balio Erantsiaren gaineko Zergak (BEZ) ez du ematen sozietateen zergaren kenkariak jasotzeko eskubiderik, nahiz eta kontabilitatean haren zenbatekoa ondasun eta zerbitzu horien eskuratze-prezioaren parte izan. Gauza bera gertatzen da Batuz kenkariarekin?\nEz. Salbuespenez, Batuz kenkariaren oinarria kalkulatzeko, Batuz sistema ezartzeko beharrezkoak diren inbertsioak eta gastuak eskuratzeko prezioaren parte den jasandako BEZ ez-kengarria hartuko da kontuan.\nEnpresa batek Batuz sistema betetzeko egiten dituen gastuek Batuz kenkaria aplikatzeko eskubidea ematen dute?\nBai. Batuz kenkariak berariaz arautzen du hirugarrenei ondasunak eta zerbitzuak eskuratuz egiten diren gastuei eta inbertsioei dagokien kenkariaren oinarria (batez ere hitzartutako kontraprestazioak osatuko duela adierazten da). Hala ere, Batuz sistema ezartzeko enpresak berak egindako inbertsioek eta gastuek ere ematen dute kenkari horretarako eskubidea. Kasu honetan, kenkariaren oinarria finkatzeko, dagokion ondare-elementuaren ekoizpen-kostuari erreparatu behar zaio.\nBatuz kenkaria egiteko, zergadunak borondatez jaulki behar ditu TicketBAI fakturak 2020tik 2023ra bitartean?\nEz. Batuz kenkariaren oinarria 2020tik 2023ra bitartean zergadunak 2024an Batuz sistema betetzeko egindako inbertsioak eta gastuak dira, zergadunak 2020tik 2023ra bitartean TicketBAI sistemarekin egindako fakturak borondatez jaulki ala ez.\nZer da Batuzen borondatezko aplikazio-aldia?\nBatuz bete behar duten zergadunek halabeharrez bete beharko dute sistema 2024ko urtarrilaren 1etik aurrera PFEZ, SZ eta EEEZn hasten zergaldietan.\nHala ere, 2022ko urtarrilaren 1etik aurrera borondatez bete daiteke Batuz sistemarekin, eta, hala badagokio, borondatez aplikatzeagatiko konpentsazio bat izango da.\nBatuz borondatez betetzearen aukera jakinarazi behar da?\nBai. Horretarako, BFAren egoitza elektronikoan (www.ebizkaia.eus) eskuragarri dagoen inprimaki elektronikoa bete beharko da. Informazio gehiago duzu 195. ohiko galderan.\nBatuz borondatez aplikatzeko aukeraren berri nola eta noiz eman behar da?\nBatuz borondatez aplikatu nahi duen zergadunak BFAren egoitza elektronikoan (www.ebizkaia.eus) eskuragarri dagoen formulario elektronikoaren bidez eman beharko du izena. Batuz borondatez aplikatzeagatiko aukera ezeztaezina da.\nIzena emateko epeak honako hauek dira, eta aldatu egingo dira Batuz sistema bete behar den unearen arabera:\n2021eko abendutik 2022ko urtarrilaren 14ra bitartean izena ematea (2022ko urtarrilaren 1etik aplikatuko da Batuz borondatez).\n2022ko otsailaren 1etik martxoaren 5era bitartean izena ematea (2022ko apirilaren 1etik aplikatuko da Batuz borondatez).\n2022ko apirilaren 1etik 2022ko ekainaren 5era bitartean izena ematea (2022ko uztailaren 1etik aplikatuko da Batuz borondatez).\n2022ko uztailaren 1etik irailaren 5era bitartean izena ematea (2022ko urriaren 1etik aplikatuko da Batuz borondatez).\n2022ko urriaren 1etik abenduaren 5era bitartean izena ematea (2023ko urtarrilaren 1etik aplikatuko da Batuz borondatez).\n2023ko urtarrilaren 1etik martxoaren 5era bitartean izena ematea (2023ko apirilaren 1etik aplikatuko da Batuz borondatez).\n2022ko apirilaren 1etik ekainaren 5era bitartean izena ematea (2023ko uztailaren 1etik aplikatuko da Batuz borondatez).\n2023ko uztailaren 1etik irailaren 5era bitartean izena ematea (2023ko urriaren 1etik aplikatuko da Batuz borondatez).\nZer betebehar bete behar dira Batuz borondatez aplikatzeko aldian?\nOndorengo betebehar hauek bete beharko dira:\nPertsonak bere jarduera ekonomikoaren garapenean egiten dituen ondasun-emate eta zerbitzugintzengatik emandako fakturak eta egiaztagiriak TicketBAI software bermatzaile baten bidez egitea.\nEta Eragiketa Ekonomikoen Erregistro Liburua eramatea Bizkaiko Foru Aldundiaren egoitza elektronikoan.\nNoiz du eragina Batuzen borondatezko aplikazioa jakinarazteko inskripzioak?\nInskripzioak izena eman eta hurrengo hiruhileko naturalean izango ditu ondorioak (eta, beraz, une horretatik aurrera bete beharko da Batuz). Adibidez:\nIzena 2022ko apirilaren 10ean ematen bada: Batuz bete beharko da 2022ko uztailaren 1etik aurrera.\nIzena 2022ko uztailaren 10ean ematen bada: Batuz bete beharko da 2022ko urriaren 1etik aurrera.\nZer ondorio ditu borondatezko aldian Batuzen betebeharrak ez betetzeak?\nBorondatezko aplikaziorako dagokion formulario elektronikoan inskribatuta egonik, Batuz betebeharrak 2023ko zergaldia amaitu baino lehen ez betetzeak PFEZ, SZ edo EEEZn konpentsazio berezia galtzea ekarriko du, baldin eta zergadunak horretarako eskubidea badu.\nBeraz, zergadunak ez-betetzea gertatu den zergaldiaren aitorpenean konpentsazioari dagokion kuota sartu beharko du, dagozkion berandutze-interesekin batera.\nBatuz sistemaren betebeharrak ez betetzeagatiko zehapen-araubide espezifikoa sistema hori nahitaezkoa denean soilik aplikatuko da, hau da, 2024ko urtarrilaren 1etik PFEZ, SZ edo EEEZn hasten den lehen alditik aurrera.\nHala ere, Batuz betebeharrak jakinarazpena egin den unearen arabera dagokiona baino geroago hasten badira betetzen, zergadunak Batuz betebeharrak benetan eta era eragingarrian bete diren hiruhileko natural osoaren lehen egunari dagokion konpentsazio-ehunekoa aplikatu ahal izango du. Zergadunaren erantzukizuna da SZren, PFEZ edo EEEZren aitorpena aurkeztean benetan dagokion konpentsazio-ehunekoa zainpetzea, baldin eta ehuneko hori ez badator bat aukeraren jakinarazpena aurkezteari dagokionarekin.\nZergadun batek 2022ko otsailaren 20an egin zuen Batuz aplikatzeko borondatezko aukeraren jakinarazpena. Beraz, 2022ko apirilaren 1etik aurrera hasi beharko luke Batuz betebeharrak betetzen, eta % 13ko konpentsazio bereziaz baliatu ahal izango da. Hala ere, zergadunak 2022ko apirilaren 30etik aurrera benetan eta era eragingarrian betetzen badu Batuz, betebeharrak benetan bete diren hiruhileko natural osoaren lehen egunari dagokion konpentsazio-ehunekoa aplikatuko zaio. Zergadunak Batuz betebeharrak betetzen dituen hiruhileko natural osoaren lehen eguna 2022ko uztailaren 1a izango litzateke eta, beraz, % 11ko konpentsazio-ehunekoa aplikatu ahal izango luke.\nErrentak esleitzeko araubidea aplikatzen duten zergadunen kasuan, nork jakinaraziko du Batuz borondatez betetzeko aukera?\nZergadunek Pertsona Fisikoen Errentaren gaineko Zergari buruzko Foru Arauaren 11. artikuluan aipatzen den errentak esleitzeko araubidea aplikatzen dutenean, jakinarazpena errenta-esleipenaren araubidean dagoen erakundeak berak egin beharko du, (ondasun-erkidegoa, sozietate zibila edo bestelako EEAE mota bat).\nZer da borondatez aplikatzeagatiko konpentsazioa?\nBatuz borondatez aplikatzeagatiko konpentsazioa PFEZ, SZ edo EEEZren zerga oinarria murriztean datza. Murrizketaren ehunekoa desberdina izango da Batuz borondatez betetzen hasten den aldiaren arabera.\nPFEZren zergadunentzat, konpentsazioa 2022 eta 2023 aldietako jarduera ekonomiko bakoitzeko etekin garbi positiboaren murrizketa izango da. Ondorio horietarako:\nPFEZren Foru Arauaren 25. artikuluko 3. paragrafoan aipatzen diren ondare-irabazi eta -galerei dagozkien zenbatekoak ez dira etekin garbian sartuko.\nEtekina zuzeneko zenbatespen erraztuaren metodoa erabiliz kalkulatzen duten zergadunen kasuan, PFEZren Foru Aginduaren 28. artikuluko 1. paragrafoaren b) letran aipatzen den amortizazio, narriaduragatiko galerak eta justifikatzeko gaitzak diren gastuengatiko koefizientea aplikatu baino lehenagoko etekinari aplikatuko zaio konpentzazioa.\nSZ eta EEEZren zergadunen kasuan, konpentsazioa 2022 eta 2023 aldietako zerga-oinarri positiboaren murrizketa izango da.\nKonpentsazioa SZren Foru Arauaren IV. Tituluko V. Kapituluan araututako emaitzaren aplikazioari dagozkion zuzenketak eta Foru Arau horretako 32.4 artikuluan arautzen den mikroenpresen tamainari atxikitutako zailtasunengatiko konpentsazioa aplikatu baino lehenagoko zerga-oinarrian aplikatuko da.\nSozietateen gaineko Zergari buruzko Foru Arauaren VI. Tituluko VI. Kapituluan araututako araubide berezia aplikatzen duen talde fiskal bateko entitate batek konpentsazio hori aplikatzeko eskubidea sortzen badu, talde fiskalaren zerga-oinarrian aplikatu ahal izango da konpentsazio horren zenbatekoa, erakunde horren zerga-oinarri indibidualaren gainean kalkulatuta.\nZein dira borondatez aplikatzeagatiko konpentsazioaren murrizketa-ehunekoak?\nKonpentsazioaren ehunekoa sistemara atxikitzen den unearen arabera aldatzen da. 8 leiho erabiliz atxiki ahalko da. Horiek 2022ko eta 2023ko hiruhileko naturalekin bat datoz (ikusi 195. ohiko galdera).\nSartze-unearen arabera ehunekoak hurrengo hauek dira:\n2022ko urtarrilaren 1a: % 15\n2022ko apirilaren 1a: % 13\n2022ko uztailaren 1a: % 11\n2022ko urriaren 1a: % 9\n2023ko urtarrilaren 1a: % 5\n2023ko apirilaren 1a: % 4\n2023ko uztailaren 1a: % 3\n2023ko urriaren 1a: % 2\n2022ko urtarrilaren 1etik atxikiz gero, konpentsazioaren ehunekoa 2022rako eta 2023rako % 15 da; 2022ko bigarren hiruhilekoan egiten bada, ordea, ehunekoa % 13koa izango da 2022ko eta 2023ko etekin guztirako. Hau da, ehunekoa sistemari atxikitzeko leihoak igaro ahala murriztuz doa, eta ehunekoa urteko etekinari edo urte bakoitzeko zerga-oinarriari aplikatuko zaio. 2023ko leihoetan sartuz gero, bakarrik 2023. urtea kontuan hartuko da.\nNork du borondatez aplikatzeagatiko konpentsaziorako eskubidea?\nHonako pertsona eta erakunde hauek izango dute Batuz sistema borondatez aplikatzeagatiko konpentsaziorako eskubidea:\nJarduera ekonomikoak egiten dituzten PFEZren zergadunek.\n2022 eta 2023 zergaldietan mikroenpresa, enpresa txiki edo ertaintzat hartzen diren zergadunek, Sozietateen gaineko Zergari buruzko Foru Arauaren 13. artikuluan xedatutakoaren arabera.\nSozietateen gaineko Zergari buruzko Foru Arauaren 12. artikuluan xedatutakoaren arabera eragiketak partzialki salbuetsita dituzten erakundeak eta irabazteko asmorik gabeko entitateen eta mezenasgorako zerga-pizgarrien zerga-araubideari buruzko martxoaren 20ko 4/2019 Foru Arauaren II. Tituluan araututa dagoen irabazi-asmorik gabeko erakundeei aplikatzen zaien zerga-araubide bereziari atxikitako entitateak.\nEta, mikroenpresa, enpresa txiki edo ertaintzat hartzeko baldintzak betetzen dituzten neurri txikiko kooperatibak, Sozietateen gaineko Zergari buruzko Foru Arauaren 13. artikuluan xedatutakoaren arabera.


Malenen aurretik janari bilketa berezia egingo dute — Mutrikuko Udala\nMalenen aurretik janari bilketa berezia egingo dute\nMalenen aurretik janari bilketa berezia egingo dute Bihar hasi eta domekara arte egongo dira kaxak eta itxulapikoak herriko hainbat dendetan. https://www.mutriku.eus/eu/albisteak/malenen-aurretik-janari-bilketa-berezia-egingo-dute https://www.mutriku.eus/eu/albisteak/malenen-aurretik-janari-bilketa-berezia-egingo-dute/@@download/image/malenetako kanpaina.jpg\nBihar hasi eta domekara arte egongo dira kaxak eta itxulapikoak herriko hainbat dendetan.\nHerrian gehien behar dutenekin pentsatuta, elikagaien bankuko taldeak janari bilketa berezia egingo dute Malen aurretik. Bihar hasi eta domekara arte egongo dira bilketarako kaxak eta itxulapikoak herriko hainbat dendetan.\nKaxetan galtzen ez diren elikagaiak bildu nahi dituzte. "Gehien behar ditugun produktuak honako hauek dira: olioa, esnea eta azukrea, esandako orden berean", nabarmendu dute. Itxulapikoetan bildutako diruarekin, berriz, banaketa egin aurreko egunetan janari freskoa ersoiko dute herriko dendetan, eta hori ere beharra dutenen artean banatuko dute.\nMalen aurreko banaketan biltzen den guztia herritarren artean banatuko dute zuzen-zuzenean.


Nom: Xabier Mendiguren Elizegi\nDate de naissance: 1964\nLieu de naissance: Donostia\nDonostian 1964an jaioa den arren bizitza osoa Beasainen daraman idazle honek bi filologia lizentziatura dauzka, euskaran eta hispanikoan. Lanbidez editorea Elkar argitaletxean, gazte nahiz helduentzako literatur arduraduna da. Bere sormen lanean ia genero guztiak landu ditu, haur edo gazte literatura, ipuingintza, nobela edota antzerkia, azken hau 90. hamarkadatik utzia baldin badauka ere. Idazle oparoa, urtero irakurleei hutsik egiten ez diena, sariek ere ugari bisitatu dute bera, besteak beste Lizardi, Toribio Altzaga edota Donostia Hiria sariak lortuz.\nAuteur: MENDIGUREN ELIZEGI, XABIER\nAuteur: MENDIGUREN, XABIER\nEGUN BAT PETRE ROMANESCUREN BIZITZAN (XXVII. LIZARDI SARIA 2008)\nAuteur: MENDIGUREN, XABIER / ORTEGA, MANU (IL. )\nelkar txartela 7,93 €\nAuteur: MENDIGUREN, XABIER / BELMONTE, JOSE\nZERGATIK EZ DU KANTATZEN TXANTXANGORRIAK?\nAuteur: MENDIGUREN, XABIER / MARTIARENA, IÑAKI (IL. ) / (MATTIN)


Euskal Dantzak Zarrakastelun. | Conoce Uharte Ezagutu\npar conoce-uharte-ezagutu · Publié 2018/05/10 · Mis à jour 2018/05/10\nAurreko maiatzaren 5a, Zarrakasteluko euskararen eguna ospatu zen. Eguraldi eta giroa ezin hobea Uharteko Euskal dantza eskola eta Ortzondo dantza taldeak herriko plazan aurkeztu zituzten dantzetarako.\nHemen dituzue argazki batzuk gozatzeko.\nÉtiquettes : CaracastilloEuskal DanzaZarrakaztelu\n« Ortzondo dantza taldea Faltzesen Euskararen alde » »Ortzondo en la fiesta de Falces apoyando el Euskera »\nArticle suivant ANDRE MARI UGENAN (TOLEDO) INDARKERIA SEXISTAREN AURKAKO MATAZAK\nArticle précédent LINEAKO IRRISTATZE TRINKOAK 2018


Sinkretismoa eta sinkretikoa | Gizapedia\nSinkretismoa sistema edo erakunde kultural batek beste kulturetatik jaso eta haiekin partekatzen dituen sinesmen, balio eta elementu kultural ezberdinen multzoa da. Sinkretismoaz sortutako ideia, sinesmen eta praktika horiek sinkretikoak direla esaten da. Hala, eta eklektizismoan ez bezala, sinkretismoan elementu ezberdinak oinarri edo funts handirik gabe bateratzen direla irizten da, eta horregatik terminoa era gutxiesgarrian erabili ohi da. Erlijio sinkretikoen kategoria ere sortu da; adibidez, manikeismoa kristautasunetik, zoroastrianismotik eta budismotik dogma eta praktika desberdinak hartzen dituen erlijio sinkretikoa litzateke.


Lehendakariak maskarak BEZetik salbuesteko eskatu du koordainketa farmazeutikora jotzen dutenentzat\nBost proposamen sozio-ekonomiko zehatz helarazi ditu lehendakariak gaur eginiko agerraldian.\n1. Ezinbesteko enplegu-erregulazioko espedienteak luzatzea, Gizarte Segurantzaren kotizazioak ordaintzeko hobariekin irailera arte, kaltetuenak diren sektoreentzat.\n2. Biztanleria migratzailearen administrazio-erregularizazioko prozesuak bizkortzea, lan-baimenak izateko.\n3. Berreraikitze Sozial eta Ekonomikorako Funtsa erabiltzeko epeak eta prozedurak argitzea.\n4. Europako Korridore Atlantikoko mugako pasabidea erraztea.\n5. Koordainketa farmazeutikora jotzen duten pertsonentzako maskara higieniko eta kirurgikoen BEZaren salbuespena baloratzea, eta apirilaren 21eko 15/2020 Errege Lege Dekretuaren 8. artikuluaren data luzatzea. Artikulu horretan jasotzen da 19-Komisarioaren ondorioei aurre egiteko beharrezkoak diren ondasun-entregei BEZaren% 0ko tasa aplikatzea 2020ko uztailaren 31ra arte.\n#Ataun #Irratia #AtaunIrratia #Albistea #Gizartea #Koronabirusa #Osakidetza #EuskoJaurlaritza #SegurtasunSaila #OsasunSaila #EuskalHerria #Euskadi #Gipuzkoa #Bizkaia #Araba #Nafarroa #IparEuskalHerria #Espainia #Mundua #Lehendakaria #IñigoUrkullu #Deseskalatzea #Maskarak #Prebentzioa